Шоҳруххон концертининг илк кунида Асал Шодиевага севги изҳори қилди\n12:21 / 24.05.2016\n23 майда “Истиқлол” санъат саройида хонанда Шоҳруххон концертининг илк куни бўлиб ўтди. Концертга хонанданинг ҳамкасбларидан “Божалар” гуруҳи яккахони Жаҳонгир Позилжонов, Лола Йўлдошева, Шаҳзода, Манзура Йўлдошева, актриса Асал Шодиева, Ситора Алимжонова, радиобошловчи Дилмурод Ғуломов, хонанданинг онаси Зебо Наврўзова ҳамда укаси Муҳаммадали Йўлдошев ташриф буюрди.\nКонцерт вақти бошланиб, зал томошабинлар билан лиқ тўлди. Декорация оддий ва ортиқча безаклардан ҳоли тарзда безатилганига гувоҳ бўлдик.\n1. Концерт бошланиб, мухлислар қарсаклари остида Шоҳруххон “Мода” қўшиғини куйлаб чиқиб келди. Хонанда ушбу қўшиқни куйлаётиб сигвей билан саҳнага намоён бўлди. Айтиш жоизки, ҳали шу пайтгача бирор санъаткор саҳнага сигвей билан чиқиб келмаган эди. Қисқаси, бу хонанданинг концертни бошлаб олиш учун ўйлаб топган ноодатий топилмаси бўлди.\n2. “Сўнгги қўнғироқ” қўшиғи янграб, экранда “Битирувчи 2016” титри тасвирланди. Бу концертни ҳаяжон билан кузатаётган, эртага мактабни битириш арафасида турган битирувчилар учун ёқимли туҳфа бўлгани уларнинг кайфиятидан сезилиб турди. Қўшиқ якунида раққос болалар томонидан хонандага “сирли равишда” севги мактубининг узатилиши яхши топилма бўлди.\n3. “Қоракўз” шўх рақсбоп, миллий таронасига ижро этилган рақслар аввалига қовушмагандек туюлди. Аммо ижро маҳоратини кузатиш давомида биз раққослар ҳаракатларида миллий ва замонавий аэробика рақс ҳаракатларининг уйғунлиги акс топганлигига, томошабинни зериктирмаслик учун ҳатто рақс ҳаракатларигача жиддий ёндашилиб, бу борада кўплаб мухлислар аудиториясининг диди инобатга олинганлигига гувоҳ бўлдик.\n4. Укаси Шуҳрат Йўлдошев билан куйланган дуэт қўшиғи ҳам мухлисларга манзур бўлди. Концертда бошловчи бўлмади. Аммо дастур давомида бош қаҳрамон - Шоҳруххон номидан ўқилган монологлар мухлислар учун кутилмаган, такрорланмас янгилик бўлди.\n5. “Ошиқ бўлдим” қўшиғига саҳналаштирилган, жуфт раққослар томонидан ижро этилган нафис ва романтик рақс ҳаракатлари мухлисларни мафтун этди. Улар ижросидаги мураккаб, профессионал ёндошилган трюклар мухлислар олқишига, қийқириқларига сабаб бўлиб, ҳижрон ва висол онлари ошиқ-маъшуқлар талқинида, ҳаракатларида чиройли ифода топди. Шунингдек, саҳнада ушбу жуфтлик томонидан чизилган сурат эса балетмейстерлар томонидан ўйлаб топилган омадли топилма бўлди, десак янглишмаймиз.\n6. Шоҳруххон ижоди давомида устозлар репертуарига мурожаат қилгани ҳақида сўзлаб, машҳур “Болалар” гуруҳи солисти Тоҳир Содиқовнинг хит қўшиқларидан бири бўлган “Ёғсин ёмғир тонггача” қўшиғини ижро этди.\n7. Хонанда томонидан “Зўрсан” қўшиғи куйланиб, саҳнага оппоқ либосдаги Асал Шодиева раққос йигитлар қуршовида, қўғирчоқ қиёфасида чиқиб келиб, хонандага жўр бўлди. Яқинда тўйи бўлиб ўтиши кутилаётган ушбу жуфтлик томонидан ижро этилган мазкур дуэт қўшиғи мухлислар учун кутилмаган сюрприз бўлди. Қўшиқ якунида Шоҳруххон рамзий маънода “дуэтдоши”га “митти юракча”ни ҳадя этди. Хонанда томонидан қилинган ушбу ёқимли севги изҳори мухлислар олқишига сабаб бўлди.\n8. Хонанда томонидан оналарга атаб куйланган қўшиққа мос равишда экранда видеоролик тақдим этилди. Қўшиқ якунида укаси Муҳаммадали томонидан саҳнага олиб чиқилган онаси Зебо Наврўзова кўзи боғлиқ ҳолда қўшиқ ижро этган ўғлининг кўзидаги тасмани ечиб, унга самимий тилаклар билдирди ва залдаги барча оналар номидан ўғлига атаб қўшиқ куйлади. Инглиз тилида куйланган “ёнимда қол” мазмунида куйланган қўшиқ айрим мухлислар кўзига ёш келтирди... Қўшиқ охирида Зебо Наврўзова ҳаяжон билан ўғлига оқ фотиҳа берди.\n9. Қўшиқларнинг бирига хонанданинг онаси Зебо Наврўзова, Манзура Йўлдошева ва Асал Шодиева биргаликда рақсга тушди.\n10. “Қарамаса қарамасин” қўшиғини куйлаб хонанда саҳнадан пастга тушди. Шунда мухлислар ўзи келтирган гул ва эсдалик совғаларини хонандага тақдим этишга муваффақ бўлди.\n11. Концерт давомида Шоҳруххон хонанда Шаҳзодани саҳнага чақириб, унинг энг севимли хонандаси эканлигини таъкидлади. Шундан сўнг, Шаҳзода ва Шоҳруххон ижросида “Алло” дуэти куйланди.\n12. Концерт якунида Шоҳруххон “Юлдузлар” қўшиғини куйлади. Бундан аввал дилидаги самимий сўзлар билан мухлисларини маъжозий маънода “ўзининг юлдузлари”га қиёслаган хонанда улардан одатдагидек қўл телефонларидаги чироқларни ёқишларини сўради. Хонанданинг илтимосига кўра залда ўтирган барча мухлислар қўл телефонларидаги чироқларни ёқиб, шар ва бошқа ёнар чироқлар уйғунлигидаги бу гўзал манзара кишига кўтаринки кайфият бағишлади. Зал бир зумда чироқлардан ёришиб кетди. Қўшиқ ўртасида тақдим этилган “Андижон полка”, унга хиром этган раққосалар, хонанданинг қўшиққа мос рақс ҳаракатлари концертга янада файз улашди.\n13. Айниқса “Божалар” гуруҳи йигитлари ва яккахони Жаҳонгир Позилжонов томонидан намойиш этилган кичик саҳна кўриниши ва “Бўйдоқман” шўх рақсбоп таронаси томошабинлар кайфиятини янада кўтариб юборди. Йигитлар ижросида тақдим этилган қўшиқ мусиқасига хос замонавий рақс ҳаракатлари, Жаҳонгир Позилжонов томонидан Шоҳруххонга кўрсатилган келинликка номзод қизларнинг суратлари, ҳазил аралаш айтилган “дўппини кийиб, учрашувга чиқиши шарт”и санъаткорлар томонидан қўлланган қизиқарли топилма бўлди.\nБир сўз билан айтганда концерт кутилмаган ажойиб топилмаларга бой бўлди. Зал, балкон мухлиллар билан тўлиб, бирорта ҳам бўш ўрин қолмади. Концерт давомида хонанда тўрт хил костюмда намоён бўлди. Декорация вазифасини бажарган, саҳнадаги катта экранда нур сочиб турган жилвадор ва ранг баранг чироқлар, ҳаракатдаги “эффектлар” эса ҳар бир қўшиқ мазмуни ҳамда мусиқаси тактларига хос жилваланиб турди. Бундан кўринадики, хонанда томошабиннинг асосий эътибори концерт дастури ва унда куйланадиган қўшиқларга қаратилишига кўпроқ аҳамият берган. Концерт давомида хонанда бешга яқин янги қўшиқлар куйлади. Дастур давомида қўлланган янгиликлар, кутилмаган топилмаларни ҳисобга олганда Шоҳруххоннинг жиддий тайёргарлик кўргани сезилиб турди.\nБуни хонанданинг кайфияти, саҳнада ўзига бўлган кучли ишончидан, қолаверса, мухлисларнинг концердан тўлақонли қониқиш ҳосил қилганлигидан сезиб олиш мушкул бўлмади.\nАгар бугун ва эртага бўлиб ўтадиган концертни ҳам худди шу кайфиятда ўтказса, ўйлаймизки, бу йилги имтиҳондан Шоҳруххон “аъло” баҳога муносиб равишда ўтади.\nМухбир: Моҳичеҳра Эшмирзаева\nФото: Муҳамедалиев Музаффар (@muzaffarshax)


Янгисини қурасан деб, эскисини бузмоқдалар\n18 май 2022, Тошкент вақти: 17:08\nЎзбекистонликларнинг эътироф этишларича, сўнгги йилларда Тошкент таниб бўлмас даражада ўзгарган, аммо бу ўзгаришлар кўпинча аҳолига қиммат тушмоқда.\nЎзбекистонда сўнгги йилларда амалга оширилаётган қурилишларнинг ижобий жиҳатларини қайд этаётган ўзбекистонликлар айни пайтда бу жараёнда аҳоли ҳақ-ҳуқуқлари поймол этилаётганини таъкидлаяптилар.\nҚурултойнинг “Ўзбекистон мустақиллиги ва Тошкент шаҳрининг 2200 йиллиги олдидан республика бўйлаб кетаëтган қурилишлар ва бузилишлар” деб номланган бу галги сонида Хоразмдан рассом Давронбек Йўлдошев¸ Франциядан мустақил таҳлилчи Камолиддин Раббимов ва Намангандан мустақил журналист Носир Зокир иштирок этади.\nБугунги мавзуимиз Каримовнинг Наманганга ташрифи ва бу ташриф борасида билдирилган фикрлар билан боғлиқ.\nИслом Каримовнинг Наманганга ташрифидан сўнг жуда кўп маҳаллалар бузилиши бошланган. Бу бузилишлар инсон ҳуқуқлари бузилиши баробарида амалга оширилган.\nЎтган ой бошида Наманганга борган Ислом Каримов қуйидагиларни айтганди:\n“Умуман инсоннинг жойи обод бўлиши керак. Мана мисол учун ҳозир сизнинг уйингизга борсак¸ ҳовлингизга. Агарки¸ атроф супурилмаган бўлса¸ атроф обод бўлмаса¸ сув сепилмаган бўлса¸ одамларнинг кўзини қувонтирадиган бўлмаса агар¸ одам нима бўлади? Ҳижолат бўлади. Ҳамма ўзбеклар шундай яшаган ва умрининг охиригача шундай яшайди”.\nШунингдек, Каримов уйларнинг қиëфаси қандай бўлиши кераклигини ҳам кўрсатиб ўтганди.\n“Қишлоқнинг қиëфасини ўзгартириш. Қиëфа деганда одам яшайдиган жойларни айтмоқчиман. Нима бўлаяпти? Мен минг бор айтганман¸ қайси вилоятга бормасам¸ эй барака топгур¸ уйингни шундай қуришинг керакки¸ етти пуштингга етиши керак. Нафақат ўзинг роҳат қилишинг керак¸ нафақат болаларининг дарс тайëрлашда қанақадир ëруғ уйларда ўтиришда¸ қандайдир замонавий бир шароитда яшашга албатта муносиб бўлиши керак. Лекин шу билан бирга сенинг болаларинг¸ сенинг невараларинг¸ сенинг етти пуштинг шундан сендан рози бўлиши керакки¸ “Бобом бир вақтлар шунақа уйлар қурган” деб. Бунақа обод уйлар қуриш учун бизлар ҳамма нарсани ташкил қилаяпмиз”.\nКаримов бу гапларидан кейин уйни қандай қурилиш материалларидан қуриш кераклигини ҳам бир меъмор каби одамларга тушунтириб берди.\n“Анави “облицовочний кирпич” дейди. Шунақа бўлиши керакки¸ бунақа бўяш-мўяшлар, ҳар йили бўяш керак эмас. Фасад томони¸ кўриниш томони шундай ғиштдан қурилса агар, бошқа унга қўл тегмайди 10-20 йил”.\nКаримов ўзининг меъморчилик соҳасида етук билимдон эканини¸ қандай қуриш¸ нима билан қуриш¸ қанча қават бўлиши – ҳаммасини Наманган вилоятида бир-бир тушунтиргандан кейин у ерда уй бузиш бошланди. Уй бузилишлари фақат Наманганда эмас¸ мамлакатимизнинг бошқа нуқталарида ҳам кўзга ташланмоқда.\n- Аввал “уйлар бузилади”, дейишди. Бир томондан 30 метр¸ иккинчи томондан 30 метр ичкарига киради, дейишган эди. Энди эса: “Унақа кирмайди, бузмаймиз”, дейишди. “Томларнинг ҳаммасини черепица қиламиз” деган гап бўлди.\nМагазинлар бузиб ташланди. Нон комбинатининг олдида¸ Чкалов деймиз¸ дом бор эди. Ўша домнинг олдида бозорча¸ магазинлар қатор қурилган эди. Домнинг олдини очиш керак¸ деб ҳаммаси бузиб ташланди. У ерда янги қурилган магазинлар бор эди.\nБу ëқда ҳам бир этажли магазинимиз ҳам бор эди. “Бу ердаги магазинларни ҳам икки этажли қиласизлар” деб тўхтатиб қўйди. Томини бузиб қўйишган. Тепасига ўрнатайлик десак¸ кўтара олмас экан. Бузиб қурай деса¸ қурби етмас экан. Микрорайондан бошлаб йўлга озгина чиқиб қолган ҳамма ошхоналар¸ магазинлар – ҳаммаси бузилди¸ дейди наманганлик уйи бузилган аëллардан бири.\nЎзбекча уйларни бузиб¸ европача усулдаги уйларни қуриш қанчалик тўғри? Давронбек¸ сиз нима дейсиз?\nДавронбек Йўлдошев: Менинг фикримча¸ ҳар бир мамлакатда биринчидан¸ иқлим шароитидан келиб чиқиб¸ архитектурани замонавийлаштириб¸ ҳозирги замон талабларига жавоб берадиган¸ иқлим талабларига жавоб берадиган иморат бўлиши мумкин ëки бўлиши керак. Масалан¸ Ле Корбюзе¸ Антонио Гауди (Antoni Gaudi - испан архитектори) каби буюк архитекторларни олсак¸ улар илгаридан қурилган тарихий обидаларнинг қурилишига¸ чиройига¸ кўринишига ва шу билан бирга, иқлим шароитига ҳам эътибор бериб¸ шундан келиб чиқиб асар яратганлар. Шу билан қурилган архитектура ëдгорликлари ҳозиргача яхши хизмат келаяпти. Бизнинг шароитда ҳам шундай ëндошилса¸ ëмон бўлмас эди.\nОзодлик: Масалан¸ Нидерландиядаги черепицадан бўлган уйларни олиб келиб Наманганга қўйиб қўйиш ëки Хивадаги Калта минор ëнига қўйиб қўйишга қандай қарайсиз?\nДавронбек Йўлдошев: Энди Голландия иқлим шароити билан бу ернинг иқлим шароити тўғри келмаслиги мумкин. Голландиянинг иморатлари бу ернинг архитектурасига тушмаслиги мумкин. Бу мантиққа тўғри келмайди.\nОзодлик: Мана, сиз айтиб ўтган Ле Корбюзе Хивадаги тескари айвонларнинг ўлчамларини олиб¸ Яқин Шарқ мамлакатларида¸ Араб мамлакатларидаги бир қанча жойларга қўллаган. Самарқандда ҳам¸ Бухорода ҳам¸ Хивада ҳам савлат тўкиб турган уйлар ëнида лойдан бўлган уйлар ҳам бўлган. Яъни ялтироқнинг ëнида ялтирамайдиган уйлар ҳам бўлган. Айни пайтда давлатимиз раҳбари бир хилликни талаб қилмоқда¸ ҳамма бир хил яшасин, деяпти. Камолиддин¸ шу нарса мумкинми?\nКамолиддин Раббимов: Биласизми¸ албатта Каримовнинг айтган гапларига эътироз билдириш қийин. Чунки бизнинг ҳозирги даврни ўрта асрлар билан тенглаштириш менимча¸ нотўғри.\nИккинчидан¸ Каримов томонидан шу пайтгача шаклланган миллий менталитетга эътироз билдирилаяптики¸ имкон қадар меъморчиликда узоқ муддатга етадиган бинолар қуриш маслаҳат берилаяпти. Бу нарса¸ менинг назаримда¸ жуда ҳам тўғри маслаҳат. Чунки бизнинг шу пайтгача шаклланган анъаналаримизга мувофиқ лойдан қуриладиган уйлар ëки тахтадан қуриладиган уйлар кўп вақтга етмаслиги мумкин. Жамиятнинг¸ давлатнинг тараққиëтидан келиб чиқиб энг илғор технологиялар¸ қурилишларни жорий қилиш¸ назаримда¸ жуда ҳам тўғри.\nМана, Европа шаҳарларида юрадиган бўлсангиз¸ ҳеч ким балконларига кийимларини илмайди. Ҳеч ким ўз уйини ëки балконини ўзлари хоҳлаган стандартда бузиб ташламайди. Ўзларининг ҳатти-ҳаракатидан келиб чиқиб¸ бутун шаҳарнинг қиëфасини ўзгартирмайди. Чунки ҳар бир шаҳарнинг ўзининг стили бор ва ўша стилдан келиб чиқиб шаҳар қурилади ва ўзгаришлар ҳам шу стилдан келиб чиқиб қилинади.\nОзодлик: Камолиддин¸ биласизми¸ бу ерда “1 сентябргача икки қаватли уйлар қуринг” деган фикр айтилаяпти. Охир-оқибатда Потëмкин қишлоқлари пайдо бўлмоқда. Буни ҳатто Каримовнинг ўзи ҳам айтиб ўтди:\n“Айтишим керак¸ мана, у ëқ-бу ëқ¸ мана, янги асфалтни кўраяпман. Агарки¸ раҳбарлар келса, шуни қандайдир кўринишини ўзгартирайлик деб, янги асфалт қўйибсизлар. Мана бу кечаги қўйилган асфалт. Ҳоким тушунаяптими? Хўжакўрсинлик ҳеч кимга керак эмас. Президент келар экан¸ деб аҳволни ўзгартиришга уриниш фақат ўзини ўзи алдаш деган нарса. Президент учун эмас бу ишларни қилиш¸ халқ учун”.\nОзодлик: Носир ака, айтилган гаплар бир ëнда¸ қилинаëтган ишлар бир ëнда қолиб кетмаяптими? Каримов бир пайтлар “Янгисини қурмасдан эскисини бузманг”, деган эди. Билишимизча¸ Наманганда 12 километрлик кўчада бузиш ишлари авжида шекилли.\nНосир Зокир: Ҳа¸ мен эрталаб бориб кўриб келдим. Ҳамма жойлар бузилаяпти. Лекин¸ биласизми¸ мухолифатчилар¸ ҳуқуқ ҳимоячилари¸ бизга ўхшаган мухолиф фикрлайдиган журналистлар доим ҳукумат қарор чиқарса¸ танқид қилишга ўрганиб қолганмиз.\nМана, кеча Ички ишлар вазирлигидан бир расмий келди. У бизнинг вилоятга боғланган экан. Мен у билан гаплашдим. Мен ўша қарорни кўриб чиқдим. Жуда ҳам тўғри чиқарилган. Илгари¸ биласиз¸ Тошкентга эътибор берилаверар эди¸ Тошкент гуллаб-яшнайверар эди. Вилоятларнинг марказлари бардакка айланиб кетган эди. Нима учун? Чунки бизда ўта бойлар ва ўта камбағаллар бор. Шуларнинг уйи бир бирига уланган бўлиб¸ бойларники жуда ҳам чиройли бўлиб кетган¸ унинг ëнидаги камбағалларники кўримсиз бўлиб қолган. Шуларни тўғирла, деяпти.\nОзодлик: Камолиддин¸ мана сиз Париждасиз. Биласизки¸ муҳташам саройларнинг ëнида бундайроқ уйлар ҳам бор. Бундоқроқ бўлса ҳам унинг тарихий аҳамияти бор. Масалан¸ Тошкентда шундай жойлар бор эди ва улар шунчаки мулозимнинг кўзига ëмон кўрингани учун бузиб ташланаяпти. Европада мулозимнинг кўзига бундоқроқ кўринган уй бузиб ташланиши мумкинми?\nКамолиддин Раббимов: Бир томондан, тарихий тажриба асосида шаклланган анъанавийлик. Бизнинг шу пайтгача бўлган меъморий ҳунарларимиз ва меъморий урф-одатларимиз лойдан бинолар қуриш¸ баъзан том ҳам қурмаслик ëки умуман қурилишга бўлган ўртамиëна ëндашув.\nҒарбда қурилиш соҳасига эътибор берадиган бўлсак¸ Ғарбда қурилишлар анча пишиқ. Узоқ даврда шаклланган бизнинг урф-одатларимизни анъанавийлик дейишимиз мумкин.\nИккинчиси¸ сиëсий режимнинг вазиятни ўзгартиришга қилаëтган уринишлари. Биз айтдикки¸ унинг мақсадларига қўшилиш ëки қўшилмаслик қийин. Минтақаларни¸ шаҳарларни ободонлаштиришни мақсад қилиб қўйибди. Лекин буни амалга ошириш борасида бизнинг бир қанча эътирозларимиз бўлиши мумкин ва шундай бўлиши табиий.\nМана, Тошкентда ҳам бир қанча туманларда аҳолини кўчириш бошланган. Тошкентнинг марказидаги ҳовли-жойларни бузиб¸ Тошкентнинг четидаги бир жойларга кўчириш амалиëтини биз кузатаяпмиз. Мана шу ерда бир қанча адолатсизликлар бор. Бу вилоятларда ҳам бўлиши мумкин ва бу нарсани кутиш мумкин.\nИнсоннинг ҳақ-ҳуқуқларидан келиб чиқиб¸ инсондан аввало рухсат сўраган ҳолда уни имкон қадар вазиятни ўзгартиришга ишонтириш керак. Унинг ҳақ-ҳуқуқларини инобатга олиш керак. Бирор-бир шахснинг уйи Тошкентнинг марказида бўладиган бўлса¸ унга бир қанча жойлар таклиф қилиниши керак ва уйининг ҳажмига тўғри келадиган уй таклиф қилиниши керак. Ўша одам рози бўлгандагина уни кўчириш лозим бўлади. Бу нарса Ўзбекистонда кейинги йилларда бошланди. Бу Қозоғистонда бир неча йиллардан бери кузатилаяпти.\nИнсонларни мажбурлаб кўчириш¸ унинг хоҳиш-иродасини инобатга олмаслик¸ уни ҳовлисидан кичкина жойга кўчириш бу инсон ҳақ-ҳуқуқларининг бузилишидир.\nАвторитар жамиятларда энг катта муаммо бу ресурс муаммоси. Энг аввало, қайси ресурс етишмайди десак¸ бу интеллектуал ресурсларнинг етишмаслиги. Чунки жамият ўзининг потенциалини ҳукуматга бермайди ва ўртада мана шундай ғоялар дефицити пайдо бўлади. Авторитар жамият ўзининг жамиятини ишонтира олмайди. Жамият ҳукуматга ишонмайди ва мана шундай ҳолатда ҳукумат иложсизликдан жамиятни қўрқитиш¸ мажбурлов орқали ўз ислоҳотларини амалга оширишга ҳаракат қилади. Худди шундай ҳолат ҳозир Ўзбекистонда кузатилаяпти.\nҚўйилган мақсадлар эзгу мақсад. Жамиятнинг менталитетини ўзгартириш¸ қишлоқ жойларини ислоҳ қилиш¸ имкон қадар чиройли бўлиш. Буни ҳар бир ҳукумат хоҳлайди. Буни хоҳламайдиган ҳукумат бўлмайди. Ўша мақсадга эришиш йўлида бир қанча эътирозлар билдиришимиз мумкин. Мен буларни юқорида айтиб ўтдим.\nОзодлик: Сиз айтиб ўтган эътирозлар инсон ҳақ-ҳуқуқлари нуқтаи-назаридан бўлди. Яна собитлик деган нарса бор. Лондонга ëки Прагага 50 йил олдин борган одам бугун ҳам айни манзарани кўради. Тошкентда мана шунақа собитлик кўзга ташланмайди. Таксистлар уйларга қараб, “балки шу уйни охирги марта кўраëтгандирман” деган туйғуни бошдан кечиришар экан. Чунки эртага бу уй бузилиб кетаяпти ëки ўрнига бошқа нарса қурилаяпти. Биз уйлари бузилаëтган одамларга ҳам микрофон тутган эдик. Мана уларнинг айримлари:\n- Одамларнинг ҳаммаси хавотирда. “Хоҳласанг ол, бу ҳукуматнинг ери, йиқамиз”, дейишаяпти.\n- Тўрт сотих ерим бор¸ олти хона уй бор. Икки хонали уй бераман, деяпти. Сергели тарафдан берамиз, дейди. Бизнинг уйимиз марказда бўлса. Тўрт сотих ер билан домда икки хонали уйнинг фарқи бор-ку. Ҳамма норози-да. Марказда уй йўқ, дейишаяпти.\n- Ҳамма юрагини ҳовучлаб юрибди. “Сергелидан ëки Қўйлиқдан берамиз” деган гаплар бўлиб турибди. “Бизнинг уйимиз марказда, марказдан беринг” деса¸ “Бори шу, бўлмаса¸ жойсиз қолиб кетасизлар”, дейишаяпти. Марказда одамларнинг етти сотихдан ери бор. “Марказда бир сотих ернинг нархи 25 минг доллардан 60 минг долларгача” деб ўзлари айтишаяпти. Энди ўйлаб кўринг¸ етти сотих ери бор одамнинг жойи неча пул бўлади? Булар шунинг ўрнига икки хонали квартира берамиз, дейди. Орада фарқ борми?\nОзодлик: Тошкентда шаҳарсозлик билан боғлиқ бир нечта инситутлар бор. Ўшалардан биттасининг ходими биз билан ўз исмини айтмаган ҳолда гаплашишга рози бўлди. Биз унга: “Сиз меъмормисиз?” деб мурожаат қилдик.\n- Йўқ¸ мен меъмор эмасман. Мен қурувчиман.\nОзодлик: Менинг саволларимга жавоб берарсиз-а?\n- Бериб кўринг-чи.\nОзодлик: Шаҳарсозликда икки хил ëндошув бор. Биласиз¸ Европада шаҳарларни ўзгартириш мумкин эмас. Шаҳарнинг бирламчи ҳолати сақланиб қолинади. Фасадлар қолдирилиб¸ орқасига мўъжаз бинолар қурилади. Шаҳарсозликда қайси бир метод маъқул?\n- Тошкентда янги бинолар кўп қурилди¸ лекин эски шаҳарда маълум бир участкаларни сақлаб қолишди. Аммо Тошкентни янгича қилиб қуриб ташлашди.\nОзодлик: Совет даврининг бинолари бор эди. Ўшаларнинг устига шиша қоплаб ўзгартиришаяпти.\n- Ҳа¸ шунақа қилишаяпти.\nОзодлик: Биласизми¸ Исроил ëки Яқин Шарқ мамлакатларида мармар¸ ғишт ва тошлардан фойдаланишади. Улар шишадан кам фойдаланишади. Шиша бу ëмғир кўп ëғадиган Европа мамлакатларига хос. Сизнинг назарингизда¸ бу Тошкентда маъқулми ëки бу урф кетидан қувишми?\n- Менимча¸ бу урф кетидан қувиш. Уйларга қўйилаëтган АКФА ромлари ҳам уйга ҳаво киргизмаяпти, деб қўшниларимиз шикоят қилишган эди. Бу бизнинг шароитга тўғри келмайдиган нарса. Чунки бизда иссиқ.\nОзодлик: Ленин мавзолейини қурган меъмор Ўзбекистон Алишер Навоий театрини қурган. У киши асосан мармар ва ғиштдан фойдаланган. Нимага бу анъаналар унутилаяпти?\n- Бизларда бунақа муҳокамага камдан-кам рухсат беришади.\nОзодлик: Кечирасиз¸ сиз неча ëшдасиз?\n- Мен 47 ëшдаман.\nОзодлик: Яхши. Сиз мана эски Тошкентни эслайсиз-а?\n- Эслайман. Расмлари ҳам бор.\nОзодлик: 80-йилларда бош майдоннинг режасини тузган инженерлар гуруҳи ўша пайтдаги давлат мукофотига сазовор бўлган. Бугунга келиб ўша нарсага билмаган одамларнинг¸ мутахассис бўлмаган одамларнинг аралашишига қандай муносабат билдирасиз?\n- Ноқонуний ишлар роса кўп бўлади-ю¸ лекин бизнинг гапни ҳеч ким эшитмайди барибир.\nОзодлик: Мутахассисларнинг гапига қулоқ солиш керак барибир. Кинога аралашса¸ бундан бировга балки зарар йўқдир. Иморатга мутахассис бўлмаган одам аралашса¸ йиқилиб кетади-ку.\n- Тўғри. Сиз анчадан бери Тошкентда бўлмагансиз шекилли-а?\nОзодлик: Нима эди?\n- Бу ерда ҳозир жуда кўп ўзгаришлар бўлиб кетган.\nОзодлик: Қанақа ўзгаришлар бўлган?\n- Умуман, Тошкентда роса кўп қурилишлар бўлган. Янги бинолар қурилган¸ Мустақиллик майдонидаги Вазирлар маҳкамаси биноси ҳам сариқ ойна билан қопланган. Кўп иморатлар реставрация қилиниб¸ бошқа биноларга берилган.\nОзодлик: "Илҳом" театрининг режиссëри Марк Вайл “Биз йўқотган Тошкент ” деган фильмни суратга олган. Марк Вайлнинг айтишича¸ илгариги Свердловск биноси ҳозир биржа бўлган. Олдин унинг архитектураси чиройли бўлган¸ уни ўзгартириб бекор қилишди¸ дейди. Сиз мутахассис сифатида ўз шаҳрингизга қандай материалларни раво кўрган бўлардингиз?\n- Тўғри¸ чиройли, деб қилишаяпти. Ғишт ва мармарлар тўғри келса керак¸ лекин мармарни фасадга ëпиштирса¸ оғирлик қилади. Ғиштдан иморатлар чиройли чиқади. Бетон бизга тўғри келмайди. Бетон жуда ҳам иссиқ.\nОзодлик: Мана, ҳозир ҳокимлар “Байрамгача битирайлик” деб тез-тез қилдиришади. Бу биноларнинг зилзилага бардошлиги қандай?\n- Буларни энди экспертлардан сўраш керак. Тез қурилганларнинг ичида орадан бир-икки ой ўтиб деформация бўлиб¸ ўнқир-чўнқир бўлган жойлари бор. Олой бозори шунақа бўлган.\nОзодлик: Француз архитектори Ле Корбюзе Яқин Шарқ мамлакатларига¸ Қоҳирага¸ Тунисга бир неча лойиҳаларни қилиб берган. Уни Хива ва Бухородаги уйлардан илҳом олган дейишади. Ўзбекистонда Нидерландияникига ўхшаган тик томли¸ яъни ëмғир кўп ëғадиган мамлакатларга мўлжалланган уйларни копия қилишаяпти. Бунга қандай қарайсиз?\n- Билмасам¸ пули кўплар шунақа чиройли уйларни хоҳлашаяптида. Лекин коттежларни ҳам чиройли қилиб қуриб ташлашган.\nОзодлик: Энди ëмғир кўп ëғадиган мамлакатлардан нусха олиш шартмикан?\n- Кўп лойиҳасларни бу ерга мослаб¸ ўзгартиришлар ҳам киритишади. Тўғридан тўғри нусхасини кўчиришмаса керак.\nОзодлик: Мана Германияда совет симболлари олиб ташланди¸ лекин баъзи бирлари тарихдан эсдалик бўлиб турсин деб қолдирилди. Ўзбекистонда эса бу нарса таг-томири билан йўқотилди. Бунга қандай қарайсиз?\n- Йўқ¸ умуман қолмаган.\nОзодлик: Шу яхшими ëмонми?\n- Ëмон. Қолиши керак эди. Бизлар у пайтларда ëмонлик кўрмаганмиз¸ яхши яшаганмиз.\nОзодлик: Шаҳар одамлар учун деган маънода шаҳарнинг ўртасидан катта автобаллар ўтказилмайди. Тошкент шаҳри эса катта-катта шоҳкўчалар билан ўраб ташланди. Бунга қандай қарайсиз?\n- Уни ҳам қандайдир подземний қилиш керакмиди... Подземний қилса ҳам бизларда сув яқин-ку. Шунинг учун кўп тепадан қуришди. Машина кўпайгандан кейин йўллар ҳам роса чиройли бўлган. Буларга менинг қаршилигим йўқ.\nОзодлик: 20 йил олдинги ва ҳозирги Тошкентнинг яхши ва ëмон томонлари нимадан иборат?\n- Телефонда ҳаммасини айта олмайман...\nОзодлик: Бу Тошкентдаги шаҳарсозлик институтининг ходимларидан бири эди. Носир ака¸ муаммолар бор¸ хўжакўрсин деган гаплар бор. Айни пайтда¸ 1 сентябргача қуриб битказиш деган гап ҳам бор. Ният яхши бўлган тақдирда ҳам бир-бирига зид бўлган талабларни бир вақтда бажариш мумкин.\nНосир Зокир: Кеча ҳокимиятда йиғилиш бўлган. 10-15 кунга рухсат беради. Лекин гап бунда эмас. Мен ўша қарорни ҳам ўқиб чиқдим. Ҳукумат яхши ният билан “Наманганни обод қиламиз” деяëтган бўлиши мумкин. Лекин бунинг бажарилиш механизми шундай қўпол тарзда бажарилаяптики¸ масалан¸ мен ўзимдан мисол қилиб келтирадиган бўлсам¸ менинг уч сотих ерим бор. Турли хил мевали дарахтлар экилиб¸ шохлари эгилиб турган жойга кеча эрталаб соат 08.00 да борсам¸ тагидан қирқиб ташлаяпти. Кейин Тошкентдан келган комиссияга бориб: “Дўстим¸ мана шунақа қилибди, бориб кўринг” десам¸ “Бу дарахтлар кесилмасин, дейилган эди. Булар нотўғри тушунибди. Қани бориб кўриб келайлик” деди. Келди¸ кўрди.\nКўп нарсалар дўқ-пўписа билан бўлаяпти. Йўлларнинг бўйидаги чойхоналар¸ ошхоналар бузилиб кетган. Буни ҳокимият ўзининг қарори билан чиқарган. 50 метр у ëққа¸ 50 метр бу ëққа олиб қўйгандир. Лекин қонун-қоида бўйича буларнинг пулини бериши керак. Пулини берадими¸ бермайдими - бу ҳам номаълум. Масала яхши ният билан қилинган бўлса ҳам бажарилиши қўполлик билан бўлаяпти.\nОзодлик: Камолиддин¸ мана турли фикрларни эшитдик. Мао Цзедуннинг “Халқ мен учун оппоқ қоғоз - хоҳлаган нарсамни ëзаман¸ хоҳлаган нарсамни чизаман” деган гапи бор. Шу маънода Ўзбекистон раҳбарлари Ўзбекистон деган тарихий маконни оппоқ қоғоз шаклида тасаввур қилиб¸ ундан олдинги меросни сақлаш ўрнига дунëнинг турли хил бурчакларидан Ўзбекистонга уйғун бўлмаган архитектура намуналарини олиб келиши қанчалик адолатли¸ қанчалик инсофли?\nКамолиддин Раббимов: Биласизми¸ Ўзбекистондаги сиëсий режим хусусида ҳамма якдил хулосага келган. Ўзбекистонда авторитаризм. Авторитаризмнинг асосий характеристикаларидан биттаси инсон ҳуқуқлари ва демократияга ҳурматсизлик ва ундан юз ўгириш. Авторитаризм қурилиш соҳасида ҳам¸ бошқа соҳаларда ҳам ўзини ҳар доим намоëн қилади.\nТарихда кўпгина авторитар жамиятларда баъзан мисли кўрилмаган ўсишлар бўлган. Маълум бир муддатдан кейин эса сиëсий инқироз иқтисодий инқирозга сабаб бўлган. Авторитар фикрлашда давлатни¸ жамиятни ободон қилишнинг ўзига хос ëндошув бўлади. Жамиятни худди оқ қоғоздек ëки ўз хоҳиш-иродасидан келиб чиқиб пластилиндек кўриш ҳолатлари табиий ҳолат. Менимча¸ худди шундай ҳолат ҳозир Ўзбекистонда кузатилаяпти. Кўпчилик “Биз хавотирдамиз” деб айтди. Албатта бу хавотирга соладиган ҳолат.\nОзодлик: Айни пайтда мутахассисларнинг гаплари ерда қолаëтгани ҳақида ҳам гаплар бор. Масалани экспертлар эмас¸ Вазирлар маҳкамасида ўтирган мулозимлар ҳал қилаëтгани маълум бўлди. Тошкентдаги шаҳарсозлик қўмиталаридан бирининг вакили бу борада қуйидагиларни айтди.\n- Сиз Тошкент шаҳрининг архитектура қурилиш бош бошқармасига мурожаат қилишингиз керак. Уларда Тошкент шаҳрининг қурилиши билан шуғулланадиган институт бор.\nОзодлик: Нима учун қурилиш баҳонасида тарихий объектлар¸ одамлар кўникиб кетган объектлар бузилиб кетаяпти?\n- Биласизми¸ бу жуда нозик савол. Бу савол устида баҳс қилиш керак. Бунақа маълумотни республика қурилиш бошқармасидан олиш керак. Мен чет эл оммавий ахборот воситаларига жавоб бера олмайман. Менинг бунга ҳаққим йўқ. Биз нотўғри информация беришимиз¸ республика қурилиш бошқармаси эса бошқача информацияга эга бўлиши мумкин. Мен Ўзбекистон меъморчилиги истиқболлари ва ягона режаси ҳақида хорижий оммавий ахборот воситаларига батафсил маълумот бера олмайман. Мен институт директориман¸ аммо бу ҳақда гапира олмайман. Президент девонига мени чақириб¸ “Сен нима деяпсан? Бизда бошқача сиëсат-ку” деб ëқамдан олишса¸ нима қиламан? Ўзбекистонда қурилиш сиëсатини давлат архитектура қурилиш қўмитаси белгилайди.\nОзодлик: Мана шу нуқтада энди Қурултойга якун ясасак. Хулоса ўрнида эса наманганлик мустақил журналист Носир Зокирнинг фикрини келтиришни лозим топдик.\nНосир Зокир: Йўл бўйлаб одамлар уй солган. Ичкарида ҳам солган¸ ташқарида ҳам солган. Ҳукумат ўша уйларни нариги уйлар даражасига кўтарасан деяпти. Аслини олганда бу яхши нарса. Лекин бу нарса одамларни норизо қилиш эвазига бўлмаслиги керак.\nОдамлар ҳамма нарсага ўрганиб қолган¸ лекин ишонч деган нарса бор. Агар бугун ҳукумат яхши ният билан бир нарсани амалга оширадиган бўлса¸ одамлар дарров: “Бу ëмонлик бўлса керак” деб ўйлайди. Шунинг учун ҳаммаси одамларнинг розилиги билан бўлиши керак. Ҳақини бериш керак. Ўшанда шаҳар гуллайди¸ яшнайди.\nЯнгисини қурасан деб¸ эскисини бузмоқдалар


Маданият ва маърифат ўчоғи саналган бу кўҳна воҳанинг шаҳар ҳамда туманлари, энг чекка гўшалари уч кун давомида ўзига хос байрам оғушида бўлди. Мамлакатимиз мустақиллигининг йигирма беш йиллигига бағишлаб ташкил этилган мазкур тадбир барча бухороликлар, айниқса, ёшлар қалбига бир олам завқу шавқ бағишлади, уларнинг она-юртга меҳр-муҳаббатини кучайтирди, келажакка ишончини янада мустаҳкамлади.\n— Фестивалнинг “Биз соғлом турмуш тарзи тарафдоримиз!” лойиҳаси доирасида Ромитан туманида ўтказилган анжуманда қатнашиб, катта таассурот олдим, — дейди -таэквондо (ITF) бўйича республика ва халқаро миқёсдаги кўплаб мусобақалар совриндори Шаҳрон Аъзамов. — Халқимизнинг севимли санъаткорлари, таниқли актёрлар, ижодкорлар билан юзма-юз мулоқот қизиқарли кечди. Учрашувларда тенгдошларимизга қарата: “Спорт билан мунтазам шуғулланинг. У сизни ҳар томонлама соғлом вояга етишингизга кўмаклашади. Ҳаётда ҳеч қачон адашмайсиз”, дея мурожаат қилдик.\nФестиваль доирасида Бухоро давлат мусиқали драма театрида “Тебранмас юраклар” спектакли намойиш этилди. Бердақ номидаги Қорақалпоқ давлат университетининг “Жайҳун” театр-студияси актёрлари ижросида саҳна юзини кўрган мазкур спектакль катта тарбиявий аҳамиятга эгалиги билан томошабинларга маъқул тушди.\nРеспублика тарғибот гуруҳи аъзоларининг Вобкент туманидаги учрашувлари ҳам ёдда қоларли бўлди. Бир қатор лойиҳалар ҳудуд аҳлининг фаол иштирокида ўтди. Айниқса, “Нуронийлар эъзозимизда” деб номланган тадбир доирасида кексалар ҳолидан хабар олинди. Бундай савобли ишдан уларнинг кўкси тоғдек кўтарилди.\n— Тўқсон ёшдаман, — дейди Ҳомид Турсунов. — Биз тенги авлод уруш даҳшатларини, қаҳатчилик йилларини бошдан кечирди. Бугунги тинч ва фаровон ҳаётни, бозорларимиздаги файзу баракани кўриб, дилдан шукроналар айтамиз. Ёшларга насиҳат қилганда, “Бу кунларнинг қадрига етинглар, юртимизга муносиб фарзанд бўлинглар”, дея уқтирамиз.\n— Фестиваль доирасидаги тадбирлар ўзига хослиги, бир-бирини такрорламаслиги ва вилоятимизнинг энг чекка ҳудудларини ҳам қамраб олгани билан айни муддаодир — дейди Зулфия номидаги Давлат мукофоти совриндори Умида Раҳмонова. — “Депутат ва ёшлар”, “Оммавий маданият” ва ёшлар маънавияти”, “Сиз севган қаҳрамонлар”, -“Ватанимга хизмат қиламан!” каби лойиҳалар эртамиз эгалари учун миллий қадриятларимизни эъзозлаш, мақсад сари дадил интилиш, она-Ватан қадрини теран ҳис қилиш нуқтаи назаридан жуда фойдали бўлди.\nИштирокчиларнинг қай бири билан суҳбатлашмайлик, шу мазмундаги сўзларни эшитдик. Дарвоқе, ёшлар байрамида энг фаол қатнашган истеъдодли йигит-қизлар ташкилотчилар томонидан рағбатлантирилди. Фестиваль “Бухоро” марказий стадионида ташкил этилган “Мустақиллик фарзандлари” деб номланган гала-концерт билан якунланди.\nФестивалнинг ёпилиш маросимида вилоят ҳокими М. Эсанов сўзга чиқди.\nМазкур рукндаги бошқа мақолалар: « «Йилнинг энг фаол журналисти» танловига марҳамат!\tХотин-қизларнинг ташаббуслари муносиб қўллаб-қувватланаяпти »


OzodDayjest: Самарқандлик аёл қизчаларини “у дунёда бирга бўлиш учун” ўлдирганини иддао қилди\n08 март 2021, Тошкент вақти: 08:22\nТошкент мактабларига қабул қилишда пора олиш ҳали ҳам давом этаяпти. Икки фарзандини чавақлаб ташлаган она мудҳиш қилмиши сабабини маълум қилди. 8 йил аввал ўғирланган нодир кошиннинг дараги Европадан чиқди.\nСамарқандлик қотил аёл: “У дунёда бирга бўлиш учун фарзандларимни ўлдирдим”\nЖиноят ишлари бўйича Самарқанд вилоят суди икки фарзандини ўлдирган Рушана Раҳмонқуловага ҳукм ўқиди. Мазкур жиноий иш ҳақида бир неча матбуот нашрлари хабар берди. Маълум бўлишича, Самарқанд вилоят Пастдарғом туманида яшовчи Рушана Раҳмонқулова 2016 йил июнда холасининг ўғли Абдураҳмон Абдувоҳидов билан оила қурган. А. Абдувоҳидов 2017 йил февралида ишлаш учун Россияга кетган. Аёл эса бир қизи билан Пастдарғомда қолган. Кўп ўтмай Рушана Раҳмонқулова эри Россияда уйланиб олганидан хабар топган. Бу орада аёл қайнакасининг ўғли, ўзидан етти ёш кичик Маъмуржон Илашев билан ишқий муносабат ўрнатган. Ўзаро никоҳсиз муносабатдан яна бир қиз фарзанд туғилган. Кунларнинг бирида қайнота келинининг хиёнатидан хабар топган. Хуфёна ишқий муносабатлари бошқаларга ҳам достон бўлишидан қўрқиб кетган Рушана Раҳмонқулова хуштори М. Илашов билан биргаликда вояга етмаган икки қизини ваҳшийларча чавақлаб ўлдирган. Суд-тиббий экспертиза хулосасига кўра, катта қизга 12 марта, кичкинасига 5 марта пичоқ санчилган. Аёл жонига қасд қилмоқчи бўлиб, ўзига ҳам 9 марта пичоқ урган. “Болаларимни жудаям яхши кўрганман. Улар билан у дунёда бирга бўламан, деб ўйлагандим. Болаларим ўлиб, ўзим тирик қоламан, деб ўйламагандим”, деган 30 ёшли Р. Раҳмонқулова судда. Жиноят ишлари бўйича Самарқанд вилоят суди судьяси Шуҳрат Шариповнинг маълум қилишича, Р. Раҳмонқулова 13 йил муддатга, М. Илашов эса 17 йил муддатга озодликдан маҳрум этилган.\nТошкент мактабларига қабул қилишда пора олиш ҳамон давом этмоқда\nТошкент шаҳри Юнусобод туманидаги 247-мактаб директори пора билан қўлга олинди (“Ҳуқуқ”, 31 январь). Шу ҳудудда яшовчи аёл қизини бошланғич рус синфида ўқитиш истагида мактаб директорига мурожаат қилган. Директор аёл эса онадан 100 доллар пора талаб қилган. Шундан кейин ота-она прокуратурага мурожаат қилган ва мактаб директори пора устида ушланган. Мактаб директорининг исми ошкор этилмаган, аммо маълум қилинишича, у 30 йилдан зиёд вақт давомида педагогика соҳасида ишлаган.\nПрокуратура нашри таълим тизимига дахлдор яна бир жиноят ҳақида хабар берган. Хоразм вилояти Гурлан тумани ҳокимининг ёрдамчиси мактабгача таълим муассасасига ишга киритиб қўйиш эвазига ватандошдан 600 доллар пора олаётганда ушланган. Ҳоким ёрдамчиси пушаймонлик аризаси билан мурожаат қилиб, 600 долларнинг ярмини туман мактабгача таълим бўлими вакилига бермоқчи бўлганини айтган. Ариза асосида давом эттирилган тадбирда мактабгача таълим бўлими ходими ҳам пора билан ушланган.\nБухородаги қадимий ёдгорликлардан бири Чашмаи Айюб мақбарасининг ўғирланган нодир кошини топилди (“Адолат”, 25 январь). Бир гуруҳ кимсалар 2011 йилда мақбарани таъмирлаш баҳонасида нодир кошинни –обида пештоқига битилган ёзув парчасини ўғирлаганлар. Тошкентга келтирилган ноёб ўлжа “Ўзбекистон ҳаво йўллари” компанияси борт кузатувчиси билан жиноий тил бириктирилган ҳолда, мамлакат ҳудудидан олиб чиқиб кетилган. 2017 йилда ўғирланган кошин бўлаги Германия орқали Британиянинг “Mayfair” галереясида сотувга қўйилади. Тарихий ашё “сафар”ига оид бошқа тафсилотлар очиқланмаган. Маълум қилинишича, Ўзбекистон ҳукумати аралашуви билан кошин бўлаги мамлакатга қайтарилган. Кошинни ўғирлаган жиноятчилар одил жазога тортилгани хабар қилинган. Қайд этилишича, “жаҳонгашта” кошин ҳозирда Ўзбекистон давлат санъат музейида сақланмоқда ва у яқин кунлар ичида ўз жойига ўрнатилади.


Бўлим Ота-онага хизмат қилиш одоблари\nОзарбайжон Республикасининг пойтахти бўлган Баку шаҳрида шу кунларда Баку ислом университети ўз фаолиятини тўхтатди. Бу ҳақда islam.az нашри хабар берди.\nКавказ мусулмонлари идораси Матбуот хизмати раҳбари Раҳим Дадашевнинг айтишича, бу қарорга келинишига сабаб сифатида Илоҳиётшунослик институтининг очилиши билан боғлиқ. Кавказ мусулмонлари идорасига қарашли Баку ислом университетининг юқори босқич талабалари ўқишни якунлайдилар, бироқ янги талабалар Илоҳиётшунослик институтига қабул қилинади.\nЎзбекистон ва Ҳиндистон янги давр остонасида\nЎзбекистон Республикаси Президенти Шавкат Мирзиёевнинг Ҳиндистонга бўлажак давлат ташрифи икки мамлакат ўртасидаги азалий дўстлик ришталарига асосланган муносабатларда янги даврни бошлаши кутилмоқда.\nЎзА мухбири ташриф арафасида Ҳиндистон Республикасининг мамлакатимиздаги Фавқулодда ва мухтор элчиси Винод КУМАР билан икки томонлама ҳамкорликнинг бугунги ҳолати ва янги имкониятлари ҳақида суҳбатлашди.\n– Жаноб элчи, Ўзбекистон билан Ҳиндистоннинг тарихий-маданий алоқалари минг йилларга тенг. Унинг истиқболлари ҳақида қандай фикрдасиз?\n– Ўзбекистон билан Ҳиндистонни кўп асрлик тарихий, маданий-маънавий алоқалар боғлаб туради. Минг йиллар давомида икки халқ маданияти бир-бирига уйғун тарзда шаклланган ва ривожланган. Айниқса, меъморлик анъаналари, адабий мерос ва халқ оғзаки ижодида уйғун жиҳатлар кўп. Алишер Навоий, Мирзо Ғолиб каби буюк алломаларимиз халқларимиз учун бирдай машҳур ва ардоқли.\n2015 йилда Ҳиндистон Бош вазири Нарендра Модининг Ўзбекистонга расмий ташрифи мамлакатларимиз ҳаётида йирик воқеа сифатида тарихга муҳрланиб, унинг доирасида кўплаб ҳужжатлар қатори халқларимиз маданий алоқаларини янада ривожлантиришга қаратилган Маданий ҳамкорлик дастури ва туризм бўйича ҳамкорлик битими имзоланди.\nТошкент шаҳрида Лаъл Баҳодур Шастри номидаги Ҳиндистон маданият маркази фаолият юритмоқда. Ушбу марказ ҳинд тили, маданияти, урф-одатлари билан яқиндан танишиш истагида бўлганлар учун доимо очиқ. Бундан ташқари, марказ Ўзбекистоннинг бошқа ҳудудларида ҳам халқларимиз маънавий алоқаларини янада ривожлантиришга қаратилган кўплаб маданий-маърифий тадбирлар ташкил этиб келмоқда. Ҳар ойнинг сўнгги жумасида марказ томонидан ўтказиладиган “ҳинди-манч” тадбири улардан бири. Ушбу тадбир марказга келувчиларнинг Ҳиндистон маданияти билан яқиндан танишиш, ҳинд тилида мулоқот қилиши учун ўзига хос майдонга айланган.\nЎзбекистон билан Ҳиндистон маданий алоқаларида яхши бир анъана шаклланган. Мамлакатларимизда байрамлар, нуфузли фестивалларда икки халқ вакиллари фаол иштирок этиб келмоқда. Яқинда Президент Шавкат Мирзиёев ташаббуси билан Шаҳрисабз шаҳрида илк бор ўтказилган Халқаро мақом санъати анжуманида ҳам ҳиндистонлик санъаткорлар қатнашиб, ўзбек мақом санъатининг сеҳрли ва хуш оҳангларидан баҳраманд бўлиш баробарида, маҳаллий халқ урф-одатлари, ҳунармандлик намуналари билан яқиндан танишди. Шунингдек, ҳар йили юртингизда ўтказилаётган “Ҳиндистон – Марказий Осиё” мулоқоти давлатларимиз ўртасидаги ҳамкорликни кучайтириш, турли соҳалар бўйича муносабатларни изчил йўлга қўйишга хизмат қилмоқда.\nИшонч билан айтиш мумкинки, икки мамлакатнинг кўп асрлик дўстона ҳамкорликка асосланган юксак даражадаги сиёсий ва дипломатик алоқалари янада юқори босқичга кўтарилади.\n– Мамлакатларимиз ўртасидаги ўзаро ҳамкорликнинг қайси йўналишларини устувор, деб ҳисоблайсиз?\n– Ҳиндистон Ўзбекистон билан икки томонлама ҳамкорликни барча соҳаларда ривожлантириш тарафдори. Савдо-иқтисодий ҳамкорликни кенгайтириш бўйича мамлакатларимиз фаол иш олиб бормоқда. Ўзаро ишонч ва дўстона муносабатларга асосланган стратегик шериклик қишлоқ хўжалиги, пахта ва тўқимачилик саноати, соғлиқни сақлаш, фармацевтика, ахборот технологиялари, фан-техника, космонавтика, муқобил энергия соҳалари бўйича ҳамкорликни кенгайтириш имконини беради.\n– Ўзбекистонда фармацевтика тармоғини ривожлантириш мақсадида махсус эркин иқтисодий зоналар ташкил этилди. Ушбу соҳада рўёбга чиқарилаётган лойиҳаларга ҳам тўхталсангиз?\n– Ҳиндистон Ўзбекистон билан соғлиқни сақлаш ва фармацевтика соҳаларида фаол ҳамкорлик қилмоқда. Шу йил февраль ойида Ҳиндистон кимё саноати ва ўғитлар давлат вазири Мансуҳ Мандавия бошчилигидаги делегация мамлакатингизга ташрифи доирасида Ўзбекистон ва Ҳиндистон ишбилармон доираларининг бизнес-анжумани бўлиб ўтди. Ташриф доирасида томонлар фармацевтика бўйича ҳамкорликни яна кенгайтириш имкониятларини ўрганди. Ҳозирги кунда Ўзбекистонда битта Ҳиндистон фармацевтика компанияси фаолият юритмокда. Яна иккита шундай корхона барпо этиш режалаштирилган.\nАйни вақтда Андижонда Ўзбекистон – Ҳиндистон эркин фармацевтик зонасини ташкил этиш бўйича икки томонлама иш олиб борилмоқда. Умид қиламизки, бошланган тадбирлар яқин орада ўз самарасини бериб, мамлакатингиз фармацевтика соҳаси ривожланишига ўз ҳиссасини қўша бошлайди.\n– Ўзбекистон Президентининг Ҳиндистонга давлат ташрифи мамлакатларимиз ҳамкорлигида қандай саҳифа очади?\n– Президент Шавкат Мирзиёевнинг Ҳиндистонга кутилаётган давлат ташрифи икки томонлама муносабатларни янги даражага кўтариб, тарихий воқеа бўлиб қолади.\nИшонаманки, бу ташриф мамлакатларимизнинг 2011 йилда асос солинган стратегик шериклигига янги мазмун бағишлаб, ўзаро ҳамкорлигимизда янги саҳифа очади.\nБош вазир Нарендра Модининг 2015 йилда Ўзбекистонга ташрифи мамлакатларимиз муносабатларига янги туртки берган эди. Икки давлат раҳбарлари 2017-2018 йилларда Шанхай ҳамкорлик ташкилоти доирасида ҳам учрашиб, ўзаро ҳамкорликнинг истиқболли масалаларини муҳокама қилдилар. Жорий йилда Ҳиндистон ташқи ишлар вазири Сушма Свараж ва савдо-саноат ва фуқаро авиация вазири Суреш Прабхунинг мамлакатингизга амалга оширган ташрифлари ҳам самарали бўлди.\n– Жорий йилдан Ҳиндистон ШҲТда тўлақонли аъзо сифатида минтақада хавфсизлик ва барқарорликни таъминлашда ҳамкорлик қилмоқда. Мамлакатларимизнинг ташкилот доирасидаги муносабатлари ҳақида ҳам фикр билдирсангиз?\n– Ҳиндистоннинг ШҲТга аъзо бўлишини қўллаб-қувватлагани учун Ўзбекистон раҳбариятига миннатдорлик билдирамиз. ШҲТга қабул қилингандан сўнг мамлакатимиз ташкилотнинг барча аъзо давлатлари билан ҳамкорлик ишларини бошлади. Деҳли шаҳрида ШҲТ экспертлар йиғилиши ўтказилди. Халқлар фаровонлиги йўлида бошқа аъзо давлатлар билан ҳам ҳамкорликни кенгайтирмокдамиз. Жумладан, терроризмга қарши курашиш, ўзаро алоқаларни ривожлантириш ва бошқа турли соҳалардаги масалаларни муҳокама қилмоқдамиз.\nФурсатдан фойдаланиб, Ўзбекистон халқини яқинда нишонланган мустақилликнинг 27 йиллик байрами билан табриклайман. Ўзбек халқи ўз мамлакатини янада юқори даражага кўтаришига чин дилдан тилакдошман.\nЎзА мухбири Малоҳат Ҳусанова суҳбатлашди.\n“Энг маърифатли имом” танлови шартлари билан танишинг!\nҲар йили Ўзбекистон мусулмонлари идораси тизимида фаолият олиб бораётган имом-хатиблар ўртасида “Йил имоми” кўрик танлови ўтказилар эди. Бу йилдан танлов “Энг маърифатли имом” номи билан Низом асосида ташкил этилмоқда. Танловнинг мақсади бугунги кун талабларига жавоб берадиган, кучли илмий салоҳиятга эга, ташаббускор, илғор фикрли, замонавий ахборот технологияларидан етарлича фойдалана оладиган ва кенг халқ оммасига ўз фикрини етказиш қобилиятига эга бўлган энг иқтидорли, фаол имом-хатибларни аниқлаш ва қўллаб-қувватлашдир.\nҚуръони каримнинг учта жойидан тиловат қилиш, унинг тафсири ва нозил бўлиш сабабларини сўзлаб бериш. Шунингдек, Қуръони каримнинг ҳайъат томонидан кўрсатилган ўқиш ва ундаги тажвид қоидаларини баён қилиш.\nАқоид бўйича “Фиқҳул Акбар” китобидан ўқиб, таржима қилиб, изоҳлаб бериш.\nФиқҳ бўйича “Мухтасар” китобининг саккиз боби – таҳорат, намоз, рўза, закот, ҳаж, никоҳ, талоқ ва савдо бўйича берилган саволларга жавоб бериш ва ҳайъат томонидан берилган матнни ўқиб шарҳлаш.\nИмомнинг ОАВ ларидаги фаоллиги.\n20 сентябр куни танловнинг Тошкент шаҳар туманлари босқичлари бошланди. Ҳар бир туманларда энг юқори натижа қайд этган уч нафар иштирокчи эсдалик совғалари билан тақдирланадилар. Биринчи ўринни қўлга киритган иштирокчилар эса танловнинг шаҳар босқичида иштирок этиш ҳуқуқини қўлга киритадилар.\nФлоренция меҳмонхоналари «muslim-friendly» бўла бошлади\nИталиянинг Флоренция шаҳридаги қатор меҳмонхоналар мусулмон мижозларнинг эҳтиёжлари учун мослаша бошлади. Бу ҳақда IslamNews'га таяниб Azon интернет нашри хабар берди.\nЖумладан, «muslim-friendly», яъни мусулмонлар учун дўстона муҳит яратилган хоналарнинг совуткичларида спиртли ичимликлар йўқ, озиқ-овқатлар эса ҳалол. Шунингдек, хоналарга жойнамоз ва Маккани кўрсатадиган компас ҳам қўйилди.\nБундай ўзгаришлардан мақсад Флорерцияга мусулмон сайёҳларни яна кўпроқ жалб этишдир. Маълум бўлишича, сўнгги пайтда Венеция, Рим ва Милан билан бир қаторда Флоренцияга ҳам мусулмон сайёҳлар оқими ортган.


Қодиров, Абдуллаев, Муродов... Ўтмиш аччиқ. Келажак-чи?...\n02.07.2019 19:47 0 13058\nПрезидентнинг Олий Мажлис Сенатидаги маърузаси кўп нарсани қайта идроклашга ундади. Прокуратура тизимининг нимаси нотўғрики, хатолар кетидан хатолар юз бермоқда? Кеча бу борада айрим мулоҳазаларимизни билдирган эдик. Мавзуни давом эттирамиз.\nСобиқ бош прокурорларнинг яна бир хатоси тизимда ижтимоий-иқтисодий ҳаётнинг барча жабҳаларини тотал назорат қилувчи «кураторлар» институтини жорий этиши бўлди.\nҲали она сути оғзидан кетмаган, тунов куни ўқишни тугатиб келган ходимлар ҳам бутун бошли бир тизимга ёзилмаган қоидага кўра «куратор» бўлиб, меъёрий ҳужжатлар ижроси бўйича «команда» қиладиган раҳбарга айланиб қолди. Кечирасиз-у, қонун бузилиши ҳолати қайд этилмадими, ҳар бир ташкилотнинг ишига бурун суқишнинг ўзи ноқонуний иш эмасми?\nБошланиши: Қодиров, Абдуллаев, Муродов... Ўтмиш аччиқ. Келажак-чи? (Биринчи мақола)\nЯна бир мантиқсиз ҳолат. Судда адвокат ва прокурорнинг иштироки, ўрни ва мақоми тенглашмас экан, ҳуқуқий-демократик давлат қурилиши ҳақида гапиришимизга ҳали эрта. Адвокатура инсон ҳуқуқларини ҳимоя қилар экан, уларни «иккинчи сорт» деб қарамасдан, прокурор ҳам, судья ҳам адвокатни ҳурмат қилиши шарт.\nУларнинг тенглигини таъминлайдиган қонунчилик базасини яратиш вақти етган. Токи, кимнингки иши судга тушса, ёнида туриб ҳимоя қиладигани фақат ва фақат адвокат бўлишини ҳеч қачон ёддан чиқармаслик керак. Баъзан «чекланган ҳуқуқли» адвокатнинг мижози бош прокурор ҳам бўлиб қолиши мумкинки, зотан, сўнгги пушаймон — ўзингга душман, деган нақл бор.\nПрокуратура тизимига кадрлар танлаб олишнинг замонавий тизимини янада кенгайтириш ҳам фойдадан холи бўлмасди. Меҳнат фаолиятини прокуратура тизимида бошламаган, бироқ ҳуқуқшунослик борасида катта билим ва тажрибага эга, кўзга кўринган судья, адвокат, адлия, ички ишлар органларидан масъулиятли ва малакали кадрларни ишга жалб қилиш амалиётини кучайтириш мақсадга мувофиқ. Дунёда коррупциядан холилик бўйича 1-ўринда турадиган Сингапур айнан шу йўлни танлаган ва бугун мамлакатнинг қандай тараққий этаётганига барча ҳавас қилади.\nМамлакатимизда адлия тизими негадир шўъбаларга бўлиниб кетган, ваҳоланки, у ягона ва бўлинмас бўлиши зарур. Ёхуд ҳар бир орган наздида қонунийликни таъминлаш алоҳида усул ва ёндашувларни талаб қиладими?\nОлий Суд, Прокуратура, Давлат хавфсизлик хизмати, Миллий гвардия, Адлия ва Ички ишлар вазирликлари, Солиқ ва Божхона органлари тизимларида, борингки, бошланғич бакалавр ва магистратура тайёрлаш алоҳида бўлгани ҳолда, аммо уларни кейинчалик раҳбарлик лавозимларига тайёрлаш учун ягона Академия тузиш мақсадга мувофиқдай.\nБир неча академия эмас, ягона ва кучли, энг илғор ва замонавий билимлар беришга қодир Адлия академияси ташкил этилишини ҳаётнинг ўзи кун тартибига чиқармоқда. Бунда Бош прокуратура академияси тажрибалари асқотиши мумкин. Уни битирувчилар орасидан энг сараларини барча тизимларга ҳам ишга жалб этиш имконияти пайдо бўлади. У ҳар қандай идоравий айрича манфаатларга мансубликдан холи, давлатнинг ягона адолатли адлия-ҳуқуқ тизимини шакллантиришнинг муҳим ҳалқаси бўлмоғи зарур. Унда адвокатлар ҳам, турли ташкилотларнинг юристлари ҳам ўқиши ва кейинчалик кадрлар тақсимотида ажратувчанликка йўл қўйилмаслиги шарт.\nБиз узоқ йиллар солиқ органини қўлсиз-оёқсиз қилдик. Солиқчи солиқ интизоми ва қонунчилигини бузган ўнта жиноят топса ҳам, мингта топса ҳам, охир-оқибат иш прокуратурага ўтди. Ёмон одам солиқчи бўлиб қолаверди. Шунда улар «энг яхши» йўл — «тадбиркорлар» билан келишишга ўтди. Бюджетга тушум туя гўшти ейдиган бўлди. Солиқ билан боғлиқ жиноят ишларини кўришни ҳам Қодиров жаноблари қаттиқ туриб прокуратура ихтиёрига олишга муваффақ бўлди. Шу тариқа муаммонинг моҳиятига чуқур кириш ва ихтисослашув ўлди. Бутун дунёда давлат бюджети ва тузилмалари, шубҳасиз, солиқ тушумлари билан тирик.\nШундай экан, солиқ идораси таъсирчан воситаларга, катта база ва солиқ даромадларини аниқлаш, кузатиш ва мониторинг қилиш механизмларига эга бўлиши лозим ва солиқ тўловчиларнинг ортиб бориши йўлларини ўйлаб топиши керак. Токи, давлат бюджети муттасил ўсиб бормаса, эртага 33 миллион халқни қандай боқиш мумкин, маошларни қандай қилиб оширса бўлади?\nШу маънода Ўзбекистон Республикаси Бош прокуратураси ҳузуридаги Иқтисодий жиноятларга қарши курашиш департаментини Бош прокуратуранинг бошқармасига айлантириш, унинг таркибидаги Солиққа оид ҳуқуқбузарликларга қарши курашиш бошқармасини Давлат солиқ қўмитаси ихтиёрига ўтказиш мақсадга мувофиқдай кўринади.\nКоррупцияга қарши курашиш бўйича республика идоралараро комиссияси раиси бош прокурор эмас, балки Президент администрацияси раҳбари, Инсон ҳуқуқлари бўйича миллий марказ раиси ёки Сенат раиси бўлиши, адвокатлар уюшмасининг раиси қоида тариқасида унга ўринбосар бўлиб кириши ва комиссия таркибида коррупцияга қарши курашиш борасида ном қозонган журналистлар ҳам албатта бўлиши зарур. Кўпдан-кўп комиссия тузиш амалиётига ҳам чек қўйиш керак. Қонунлар бир зайлда ишласа, комиссиябозликка эҳтиёж ҳам қолмайди аслида.\nВа ниҳоят, прокуратура ходимларининг маънавий комиллиги устида яхшилаб ишлаш керак. Бир ҳақиқат аёнки, бу халқ минг йиллардан буён бор ва ҳар қандай амалдор унинг борлиги учун ҳам яшаб келяпти ва қозони қайнаяпти. Дарахт ўқ томирнинг озиқ манбасини унутган маҳалда қурийди ва чирийди, яна ўша ерга ағдарилиб тушади.\nЯқинда Андижон вилояти ҳокими Шуҳрат Абдураҳмоновга тегишли аудиоёзув тарқаб кетди. Унда соғлиқни сақлаш вазирлиги вилоятда соҳага оид қатор қонунга зид ҳолатлар бўйича Бош прокуроратурага материаллар тақдим этган бўлса-да, бу ҳақда вилоят ҳокимига қўнғироқ қилиб, масалани ҳал қилиб олинг, дея телефондан шипшитса... Ва буни ҳоким бува ҳеч уялмай-нетмай катта мажлисдаги ҳақоратларга тўла нутқида мақтаниб айтиб ўтирса!..\nНиғматилла Йўлдошевга мажлисда, аввало коррупциясиз тизимни яратиш талаби қўйилар экан, у бунга қандай эришиш йўллари бўйича ўз стратегиясини яратиб олган бўлса не ажаб, унинг қанчалик самарали эканлигини вақт кўрсатади.\nОлий Мажлис Сенати ва Қонунчилик палатаси томонидан прокуратуранинг ўзи қонунчиликка қандай амал қилаётганини қатъий назорат қилиш механизмини яратиш масаласи ҳам ўйлаб кўрилиши, бунда фақат ҳисобот тинглаш ёки тавсия бериш усуллари билан чекланиб қолмаслик лозим.\nПрокурорлар фаолиятини баҳолашнинг аниқ мезонлари ишлаб чиқилиши ва у соат капгиридай ҳаётда қўлланилишини орзу қиламиз. Йўқса, иш чуқурлашиб, Бош прокурорлар тийиқсиз ва назоратсиз, мутлақ гегемонга айланиб қолади. Кўланкаси майдон, хизмат мавқеини истаганча суиистеъмол қилганлик, коррупция, адолатсизлик ва юлғичлик каби ножўя хатти-ҳаракатлар учун зудлик билан жазосини олиши керак. Токи, прокуратура деганлари давлат ичида алоҳида давлат эмас, балки давлатнинг одил адлия тизимини таъминловчи муҳим бир бўғинга айланиши вақти етди.\nШу ўринда Бош прокурорнинг Ўзбекистон Республикаси Олий Мажлисининг Қонунчилик палатасига қонунчилик ташаббуси билан мурожаат этиши ҳуқуқини ҳам чуқур муҳокама қилиш керак. Тўғри, прокуратура қонунлар ижросини назорат қилади, амалиётдан келиб чиқиб, қонунлардаги бўшлиқларни ўз вақтида кўради, илғайди. Шу баробарида айни ҳуқуқ қонун орқали ўз ваколату имтиёзларини кенгайтиришига имконият беришини ҳам эътибордан соқит қилиб бўлмайди. Фақат Адлия вазирлиги орқали бундай ташаббусни илгари суриши мумкинлигига урғу бериш зарур.\nҚолаверса, халқаро экспертларнинг фикрига кўра, Ўзбекистон раҳбариятининг кучишлатар тизимлар фаолияти устидан парламент ва жамоат институтлари назоратини қатъийлаштираётгани ҳамда уларнинг сиёсий ва иқтисодий-ижтимоий ҳаётга аралашувини қисқартираётгани Президентнинг фуқаролик жамияти ва эркин бозор иқтисодиётини яратиш йўлидаги аҳдида собитлигини кўрсатмоқда. Бу йўлда ҳар қандай тўсиқ қўйиш ёки чалғитишга уриниш очиқ хиёнатдан бошқа нарса эмас.\nБош прокуратура Ихтиёр Абдуллаев Отабек Муродов Рашид Қодиров\nҲуқуқ 16/01, 20:39\nҲуқуқ 15/01, 16:12\nТақиқланган ташкилотларга адашиб кириб қолган 11 нафар фуқаро жавобгарликдан озод этилди


ЎзА - “Улфатлар”да пиширилган гўшт қуртлагани ҳақидаги хабарлар туҳмат(ми?)\n19.04.2019 Чоп этиш версияси\nУнда мазкур ҳолат Самарқанд шаҳридаги “Улфатлар” кафесида юз бергани қайд этилган.\nҲақиқатан ҳам пиширилган гўшт қуртлаб кетганмиди? Аслида, нима бўлганди?\n– Бизда шу пайтгача хўррандаларимиз томонидан таомлар сифати бўйича эътироз билдирилмаган ва ушбу тасвирлар қачон, қаерда олингани номаълум, – дейди Самарқанд шаҳридаги “Улфатлар” ресторани иш бошқарувчиси Ш.Эргашев. – Ходимларимизга ҳам бу борада мурожаат бўлмаган. Яна бир жиҳати ресторанимизда бундай таом кейинги 5-6 ойда тайёрланмаган, таомномада мавжуд эмас. Тайёрлаган пайтимизда ҳам фақат мижозларнинг буюртмаси асосида ўша вақтда, сифатли пишириб берилган. Ушбу ҳолатни ресторанимиз номига доғ тушириш учун қасддан қилинган деб ҳисоблаймиз ва бу ҳақда тегишли органларга мурожаат қилдик.\n19 апрель куни Самарқанд вилоят давлат санитария-эпидемиология назорати маркази мутахассислари томонидан “Улфатлар” ресторанидаги ҳолат ўрганилди.\n– Ўрганиш давомида ресторан масъулларига бу ерда тайёрланаётган таомлар ва озиқ-овқат сифати бўйича ҳеч қандай эътироз бўлмагани аниқланди, – дейди Самарқанд шаҳар ДСЭНМ санитария бўлими мудири Юнус Тошхўжаев. – Ресторан ошпазлари таом тайёрлаш жараёнида белгиланган тартибларга риоя этмоқда. Санитар тозалик билан боғлиқ камчиликлар бўйича ошхона мутасаддиларига зарур тавсияларни бердик.\nЎрганиш натижалари юзасидан Самарқанд вилояти давлат санитария-эпидемиология назорати маркази маълумотномасида қайд этилишича, ресторанда санитар тозалаш ишлари сифатли ўтказилмаганлиги, технологик ва совуткич ускуналари маҳсулот қолдиқларидан тўлиқ тозаланмаганлиги, иш анжомларининг ишлатилиши бўйича санитария қоида ва меъёр талабларида белгиланган тартибда маркеровкаланмаганлиги, ошхона анжомларини, хўррандалар идиш-товоқларини ювиш ва овқат тайёрлаш битта хонада ташкил этилгани аниқланди ва ушбу камчиликларни бартараф этиш юзасидан тегишли тавсиялар берилган. Ресторандаги озиқ-овқат хомашё маҳсулотлари ва тайёрланган таомлар сифати ўрганиб чиқилганда органолептик сифати бузилган, ҳашаротлар ва зараркунандалар билан ифлосланган маҳсулотлар аниқланмаган. Шу билан бирга, мавжуд хомашё ва тайёр маҳсулотларнинг сифати ва хавфсизлик кўрсаткичларини текшириш учун намуналар олинган.


Яқин тўрт йил учун товар ва молия бозорларида рақобатни ривожлантириш стратегияси тасдиқланди\n08 май 2021, Тошкент вақти: 04:03\nЎзбекистонда мамлакат президентининг фармони билан 2020-2024 йилларда товар ва молия бозорларида рақобатни ривожлантириш стратегияси тасдиқланди. Бу ҳақда Адлия вазирлигига қарашли “Ҳуқуқий ахборот” Телеграм-канали маълум қилди.\n“Рақобат муҳитини янада ривожлантириш ва иқтисодиётдаги давлат иштирокини қисқартириш бўйича қўшимча чора-тадбирлар тўғрисида”ги фармонга мувофиқ, 2020 йил 1 октябридан бошлаб давлат иштирокидаги хўжалик юритувчи субъектларнинг, шунингдек уларнинг аффилланган шахсларининг ва хўжалик фаолиятини амалга ошириш ваколатлари берилган давлат муассасаларининг (мудофаа қобилияти ва миллий хавфсизлик мақсадларида бундан мустасно) таъсис этилишига қуйидаги ҳолларда йўл қўйилмайди:\nбитта товар бозорида бешта ва ундан ортиқ хусусий тадбиркор фаолият юритиб келаётган соҳаларда;\nдавлат органлари томонидан ўзларига лицензиялаш, рўйхатга олиш, аккредитациядан ўтказиш ва рухсат бериш ваколати берилган соҳаларда.\nФармон билан Иқтисодий тараққиёт ва камбағалликни қисқартириш вазирлиги, Адлия вазирлиги ҳамда Монополияга қарши курашиш қўмитасининг хулосалари асосида қабул қилинадиган норматив ҳуқуқий ҳужжатлар белгиланган.\nҲужжатда 2020 йил 1 ноябрига қадар “Рақобат тўғрисида”ги ва “Табиий монополиялар тўғрисида”ги қонунларни бирлаштирган ҳолда ягона қонун лойиҳаси ишлаб чиқилиши қайд этилган.


16:15 / 26.02.2020 | Назиржон | 2724\nАссалому алайкум! Ман 18 ёшдаман. Мани ёшлигимдан буён ҳар-хил дардлар жонимни қийноққа солади. Чақалоқлигимдан куним шифохоларда ўтган. Доим касалликлар манга ёпишип келаверади. 2 йил олдин оғир оператсия бўлдим, рахит туфайли. Хозирда ичимда металл билан юрибман. Қовурғамга шурублаб қўйилган. Устига-устак тилимда нуқсоним бор. Одамлар олдида бир оғиз гапни эплаб гапиролмайман. Бу жуда қийнаворди мани. Кечалари Оллоҳимга фарёд қилиб йиғлайман гохида. Мехнат қилиш учун жисмоний имкониятим йуқ, оғир иш қилиш мумкин эмас. Гапириш керак бўлган пайт ўзим гапиролмай қоламан айрим пайт, ўрнимга ўртоқларим ёки бошқалар гапиришади...(. Ҳали ҳануз мани муаммрларимни акам ва онам хал қилишади ваҳоланки кап-катта бола бўганман. Манам соғлом инсон бўлишни хохлайман, бошқа одамларга ўхшаб ўзим муаммоларимни ўзим ечиб, ўз мехнатим билан ўзимни ўзим таъминлашни хохлайман. Лекин афсуски Оллоҳим бундай нарсаларни манга бермаган.. Яқинда бир иш болди, ман бу дунёда энг нафратланган нарсаларимдан бири, гуноҳи кабира бўлмиш Зинодан орттириладиган касалликка йўлиқдим(спит эмас бошқа тури). Ваҳоланки бундан ишлардан жирканаман ва яқинига хам йўламайман. Аниқлашимизча умумий хаммомдан юқтирган эканман(ётоқхонада яшайман, студент). Тўғриси емаган сомсамга пул тўладим. Бу холатлардан зерикиб кеттим ториси, худди Ҳаёт мани хар томонлама қисиб қояётгандай.. Умуман ҳаётга қизиқиш қолмаяпти кундан-кунга. 3 ой аввал намоз ўқишни бошладим, Оллоҳдан сўраш мақсадида. Тўғри хар қанақа холатда хам Оллоҳга шукр қилиш керак.. ман ҳар доим шукроналар айтаман, лекин негадир яна шундай холатлар кузатилаверади.. Илтимос силардан саволларимга жавоб берсаниз :бунча дард қаердан ? Нимага доим ман қўрққан нарсаларимга йўлиқаман ? Нима учун 1 та жонга шунча дард устма-уст берилаверади ? ёки Оллоҳ манга ниманидир тушунтирмоқчими ёки ниманидир хохлаяптими ? агар шундай бўлса улар нима ? Илтимос сизлардан батафсил тўхталиб берсангиз. Жавоб учун олдиндан раҳмат. Оллоҳ илмингизни бундан хам зиёда қилсин !\nТушкунлик ва касаллик


Йилига яна мингдан зиёд мураккаб кардиохирургик амалиётлар ўткази Бош сахифа\nПрезидентимизнинг 2017 йил 20 июнда қабул қилинган “Ўзбекистон Республикаси аҳолисига 2017 — 2021 йилларда ихтисослаштирилган тиббий ёрдам кўрсатишни янада ривожлантириш чора-тадбирлари тўғрисида”ги қарори бу борада муҳим ҳуқуқий асос бўлмоқда.\nУшбу қарор асосида Республика ихтисослаштирилган кардиология илмий-амалий тиббиёт марказининг фаолияти тубдан такомиллашаётир. Айни пайтда марказда 11 махсус кардиологик бўлим фаолият кўрсатмоқда. Ушбу бўлимларда артериал гипертония, ўткир миокард инфаркти, юрак-ишемик касаллиги, юрак аритмиялари, юрак етишмовчилиги каби хасталиклар самарали даволаняпти. Марказда кунига 250 қатновга мўлжалланган замонавий маслаҳат-ташхис поликлиникаси фаолият юритади. Бу ерда беморларга малакали шифокорлар, олий тоифали кардиологлар тиббий хизмат кўрсатмоқда. Маслаҳат-ташхис поликлиникасида велоэргометрия, ЭКГни сутка давомида ёзиб олиш, ЭХОкардиография, Велоэргометрия каби замонавий текшириш усулларидан ва биохимёвий таҳлиллардан фойдаланилиб, чуқур тиббий текширувлар ўтказилади. Шунингдек, марказда 200 ўринли шифохона фаолият юритяпти.\nЗамонавий андозалар асосида барпо этилган янги бинонинг фойдаланишга топширилиши кардиология соҳасида кўрсатилаётган тиббий ёрдамни янада такомиллаштиришга замин ҳозирлади. Хусусан, беморларни клиник ва функционал текширувдан ўтказиш учун халқаро андозаларга тўла жавоб берадиган замонавий тизим яратилди. Эндиликда беморлар битта бинонинг ичида барча текширувлардан ўтиш имконига эга бўлди. Яъни, функционал диагностика бўлимида ЭКГ, ЭХОКГ, ВЭМ, Тредмил тест, ХМЭКГ каби текширувлар, шунингдек, рентген, генетик таҳлил ўтказиш, амбулатор текширувлар хонаси ва маъмурий хоналар ташкил этилди.\nИккинчи қаватда эса 20 ўринга мўлжалланган интервенцион аритмология бўлими, барча қулайликларга эга замонавий рентген операцион блок ташкил этилган. Учинчи қаватда 20 ўринли интервенцион кардиология ва рентген эндоваскуляр жарроҳлик бўлими жойлашган бўлиб, ушбу операция хоналарида жаҳон тиббиётида қўлланилаётган интервенцион жарроҳлик амалиётларининг барчасини ўтказиш имконияти мавжуд.\nБинода, шунингдек, Тошкент врачлар малакасини ошириш институтининг кардиология кафедраси ўқув хоналари, мажлислар зали, кутубхона, кардиология музейи, маърифат ва тарғибот хоналари ҳам ташкил этилди. Бу илм-фан ва тиббиёт ютуқларини такомиллаштириш ва амалиётга татбиқ этишда катта имкониятдир.\n— Юрак-қон томир хасталикларининг олдини олиш, эрта аниқлаш ва самарали даволаш жаҳон тиббиётининг долзарб вазифасидир, — дейди Республика ихтисослаштирилган кардиология илмий-амалий тиббиёт маркази директори, академик Равшанбек ҚУРБОНОВ. — Ушбу бинонинг фойдаланишга топширилиши бу борада олдимизда турган энг муҳим вазифаларни амалга оширишимизда катта имконият бўлди. Эндиликда янги бинода юрак қон-томир касалликлари профилактикаси, диагностикаси ва даволаш амалиётларини тизимли асосда амалга ошириш баробарида, йилига 1000 дан ортиқ беморда коронарография ва стентлаш амалиётини ўтказиш мумкин. Бундай усул билан юрак қон-томир касалликларининг энг оғир тури ҳисобланган миокард инфарктининг олди олинади. Ушбу илғор технологияларнинг тиббиётимизга кириб келиши туфайли кейинги 10 йил ичида миокарднинг ўткир инфарктидан содир бўлаётган госпитал ўлим ҳолатлари 9-10 фоизгача камайди.\nТиббиётнинг бундай ютуқларини ҳудудлардаги тиббиёт муассасаларига ҳам жорий этиш энг муҳим вазифамиздир. Ҳозирдаёқ бу борада муҳим қадамлар қўйила бошланди. Жумладан, Республика ихтисослаштирилган кардиология илмий-амалий тиббиёт маркази Наманган филиалида, шунингдек, Хоразм, Фарғона, Бухоро, Самарқанд, Навоий вилояти ва Қорақалпоғистон республикасидаги тиббиёт муассасаларида коронарография ва стентлаш амалиётининг жорий этилгани худудлар аҳолиси учун катта қулайлик бўлди.\nЯна бир юқори технологик усул – юракнинг мураккаб аритмияларида қўлланадиган радиочастотали аблация (РЧА) ва юрак блокадаларида электрокардиостимуляция (ЭКС) усуллари ҳам марказда самарали амалга оширилмоқда. Ҳозирда радиочастотали аблация усули – кардиологик беморларни даволашда қўлланадиган халқаро стандартларга мос келувчи юқори технологик усул ҳисобланади. Бунда, кўкрак қафасини очмасдан, яъни «қонсиз» йўл билан – махсус мосламалар ёрдамида юракка етиб бориб, унинг нотекис уриши (аритмия) баъзи турларини радиотўлкинлар воситасида бартараф этилади. Шуни қайд қилиш керакки, бундай операциялар Марказий Осиёда илк бор ушбу марказда ўтказилган ва бугунгача кўплаб беморлар шу усул воситасида дарддан бутунлай халос бўлди.\nКардиология соҳасида бу борадаги имкониятларни янада кенгайтиришда халқаро ҳамкорликнинг ўрни беқиёс. Марказ олимлари бу борада Россия, Жанубий Корея, Швейцария, Польша каби хорижий давлатларнинг нуфузли тиббий-илмий марказлари ва клиникалари билан яқин ҳамкорликни йўлга қўйган. Бундай ҳамкорлик натижасида жаҳон тиббиётининг кўплаб янгиликлари ўзлаштирилмоқда. Беморда бир вақтнинг ўзида аорта коронар шунтлаш (АКШ) ва юрак клапанларини протезлаш, АКШ ва бўйин томирлари атеросклерозини бартараф этиш каби операциялар бунга мисолдир.\nТан олиш керакки, бундай мураккаб операциялар дунёнинг саноқли давлатларида амалга оширилади. Ушбу илмий янгиликларни ҳудудлардаги тиббиёт муассасалари амалиётига ҳам татбиқ этиш муҳим аҳамиятга эга. Шу мақсадда марказнинг олимлари ва малакали мутахассислари жойларга бориб маҳаллий шифокорлар иштирокида кўргазмали операциялар, маҳорат дарслари ташкил этмоқда. Шунингдек, ихтисослашган тиббий ёрдамга муҳтож беморлар чуқурлаштирилган кўрикдан ўтказилиб, зарур муолажалар амалга ошириляпти.\nЯнги замонавий бинонинг ишга тушиши билан Марказда олиб борилаётган бундай чора-тадбирлар, диагностика ва даволаш ишларининг сифати ва самарадорлиги янада ошади. Интервенцион кардиология ютуқларидан фойдаланиш янги босқичга кўтарилади.\nҲозирги вақтда сайтда: 95та фойдаланувчи\nСайтдан рўйхатдан ўтган фойдаланувчилар сони: 17535


Интервью. Денис Иванков : “Яман терма жамоаси кучсиз ўйин намойиш этди” / CHAMPIONAT.asia\n20:30“Ливерпуль” собиқ футболчиси: “Моуринью яна АПЛ чемпиони бўлса хурсанд бўлардим” 0 20:20“Ювентус” Фати билан қизиқмоқда 3 20:05Нагельсманн МЮ ҳақида: “Рақибни таҳлил қилсам, уларнинг натижаларига қараб ўтирмайман” 3 20:00Элдор Шомуродов дастхати туширилган футбол тўпини ютиб олинг! 0 19:50Остон Ўрунов Ўзбекистон МТЖнинг ноябрдаги йиғинларига чақирилди 9 19:35“Барселона” 21 футболчи билан Туринга йўл олади 11 19:26"Навбаҳор" - "Бунёдкор" учрашувидаги голлар ва хавфли вазиятларни томоша қилинг 2 19:20Пирло: “Умид қиламанки, Месси учун эртанги кун энг яхшиси бўлмайди” 11 19:07"Андижон" - "Қизилқум" учрашувидаги хавфли вазиятларни томоша қилинг 0 19:01Омар Моманидан карикатура: Кейн ва Сон АПЛда энг кучли тандем 9 18:52Coca Cola Суперлига. "Навбаҳор" 11 ўйинлик ғалабасиз серияга "Бунёдкор" билан ўйинда барҳам берди 120 18:47Ўзбекистон футзал терма жамоаси Африка чемпиони билан ўртоқлик ўйини ўтказади 3 18:30Кейн ва Сон бир-бирининг 29 голига ассистент бўлди 0 18:02Бахтиёр Ҳамидуллаев: "Бундай футболчилар менга керак эмас" 17 17:55"Эмполи"нинг бир неча футболчиси коронавирусга чалинди 0\nИнтервью. Денис Иванков : “Яман терма жамоаси кучсиз ўйин намойиш этди”\n11 окт 2019 17:28\nТеглар : Ўзбекистон МТЖДенис Иванков МТЖЖЧ-2022 саралаш\nЎзбекистон миллий терма жамоаси кеча Пахтакор марказий стадионида, минглаб ишқибозлар қаршисида Яман терма жамоаси устидан ғалабани тантана қилди.\nБайрамона руҳда ўтган учрашувдан сўнг терма жамоа дарвозабонлар мураббийи Денис Иванков фикр ва мулоҳазалари билан ўртоқлашди. Маълумот ўрнида айтиб ўтиш жоиз тажрибали мутахассис бош мураббий Вадим Абрамов билан учинчи бор бирга ишламоқда. Бундан аввал икки бор олимпия терма жамоасида Абрамовга кўмаклашган.\n- Денис Александрович ғалаба билан табриклаймиз. Дастлаб Яман терма жамоасига қарши кечган ўйин ҳақида. Сизнингча терма жамоамиз ниманинг ҳисобига ғалабага эришди?\n- Тўғриси Яман кучсиз ва бўш ўйнади. Ўйлашимча бизнинг йигитлар яхши тайёргарлик кўришди ва уларга имконият қолдиришмади. Мухлислар қатори биз ҳам мамнунмиз.\n- Мазкур йиғинга чақирилган учинчи дарвозабон Абдумавлон Абдужалилов кимнинг қарорига мувофиқ таклиф этилди?\n- Абдумавлонни Вадим Абрамов таклиф қилди.\n- Одатда йирик ҳисоб қайд этилган баҳсларда ғолиб жамоани камчиликлари сезилмайди. Учрашув давомида терма ўйинида хатоларни пайқадингизми? Шунингдек шогирдингиз Элдор Суюновга бу ўйинда деярли юмуш топилмади..\n- Хато ва камчиликлар доим бўлган. Йўл қўйилган камчиликларни тўғирлаймиз ва уларни устида яна ишлаймиз. Ҳа, Элдорга ҳимоячилар иш қолдирмади.\n- Фаластин билан учрашувдан сўнг жамоада кайфият тушган эди. Футболчиларни мураббийлар штаби билан биргаликда қандай руҳлантирдинглар?\n- Машғулотлар жараёнида ва ўйиндан аввал, биз ҳаммамиз ватан шаъни учун майдонга тушаётганимизни таъкидладик. Йигитлар айтганларимизни тўғри тушунди.\nОстон Ўрунов Ўзбекистон МТЖнинг ноябрдаги йиғинларига чақирилди 9\nCoca Cola Ўзбекистон кубоги декабрь ойида плей-офф тизимида ўтади 8


“Имомали Раҳмон ўз эрка қизига миллионлаб долларлик расмларни махфий сотиб олмоқчи”\nХитойлик диссидент рассом¸ диктатурага қарши кураш билан танилган Ai Weiwei асарлари ҳам Имомали Раҳмонга махфий йўллар билан сотишга розилик берилган санъат асарлари рўйхатида бор.\nРоссиялик Петро Водкинс¸ Ғарб санъат бозоридаги қоронғу ва махфий олди-сотдиларни фош қилиш учун¸ янги лойиҳасида ўзини Тожикистон президенти Имомали Раҳмон учун сурат сотиб олаëтган шахс деб таништирди.\nЛойиҳа давомида Лондондаги машҳур санъат галереяларининг¸ миллионлаб доллар фойда ҳақида гап борганда ахлоқ ва шаффофлик деган тушунчаларни четга йиғиштириб қўйиши ошкор бўлди.\nРоссияда туғилган Петро Водкинс ўтганда мода кетидан қувувчи оналарга устига Армани бренди тамғаси туширилган қора кўтликнинг донасини 30 доллардан сотиб¸ халқаро матбуот назарига тушган эди.\nБу гал у брендга ўч ëш оналар эмас¸ йиллик савдо айланмаси 60 миллиард долларлик Ғарб санъат бозорини нишонга олди.\nЛондондаги йирик санъат галереяларига ўзини Тожикистон президенти Имомали Раҳмон учун суратлар харид қилаëтган Петр Фомин деб таништирган Водкинс¸ номи аксар ғарбликларга нотаниш бу мамлакат президенти ўз эрка қизига дунëнинг энг ном чиқарган замонавий рассомлари асарларини олиб беришга миллионлаб доллар сарфлашга тайëрлигини айтади.\nВодкинс матбуот котиби Дмитрий Кайотай Марказий Осиëнинг пулдор ҳукмдори номидан иш кўрилган бундай лойиҳадан кўзланган мақсад ахлоқ ва бизнес ўртасидаги чегарани аниқлаб олиш эканини айтади:\n- Ўзбекистон президентининг қизи Гулнора Каримова Ғарбда ўзини санъаткор қилиб кўрсатишга уриниб келаëтгани боис¸ Петро Тожикистон президенти номидан фойдаланишга қарор қилди. Тожикистон қўшниларига қараганда анча қашшоқ¸ аммо коррупция урчиган бу давлатда Раҳмон ва унинг оиласи ўта-ўта бой. Шу боис¸ бу мамлакатни кўп ҳам билмайдиган хорижликни Раҳмоннинг ўз қизига миллионлаб долларлик сурат олиб беришга ишқибозлигига ишонтириш қийин эмас¸ дейди Кайотай.\nЗотан¸ Лондонни хуш кўрувчи собиқ совет иттифоқи ҳукмдорларининг болалари¸ қолаверса нефт ва газ магнатларининг ўзлари истаган қасрдан то футбол клубига қадар сотиб олиш учун юзлаб миллионларни сарфлашга тайëрлиги Британия жамоатчилигига яхши таниш ҳодиса.\nЛондондаги энг йирик 10 санъат галереясига сим қоқиб¸ улар билан ҳар бири миллионлаб долларга баҳоланган санъат асарини сотиб олиш юзасидан музокара ўтказган Водкинс¸ бу телефон суҳбатларини “Санъатнинг нархи” деб номланган лойиҳа учун махфий ëзиб олди.\nАна шу мулоқотлардан тузилган 15 минутлик лойиҳа келаси ҳафта жамоатчиликка тақдим этилади.\nБу суҳбатларда ўзини Тожикистон президенти Имомали Раҳмон учун сурат сотиб олаëтган Петр Фомин деб таништирган Водкинс¸ бўлажак савдонинг мутлақ махфий қолажаги лозимлигини талаб қилади.\n“Тожикистон аҳолиси анча қашшоқ¸ президентнинг ўз қизига сурат сотиб олиш учун миллионлаб доллар пул сарфлаëтгани ҳақида гап чиқса¸ бу тожикистонликлар ғазабини қўзғаши мумкин¸ бу бизга керак эмас”¸ деб изоҳ беради савдони махфий қолдириш истагини Фомин.\nЛойиҳа давомида музокара қилинган 10 галереянинг деярли барчаси бу суратларни Имомали Раҳмон сотиб олгани изини бекитиш учун сохта ширкатлар ва офшор банк ҳисобларидан фойдаланишга жон деб рози бўладилар:\n- Акс ҳолда¸ менинг мижозим ўз мамлакатида катта муаммога дуч келади. Биласизми¸ у ерда халқ анча камбағал¸ ойига 10 долларча ойлик олади. Президентнинг ўз қизи учун битта суратни миллион долларга олиб берганини билса¸ улар бундан асло хурсанд бўлмайди¸ дейди Лондондаги галерея мутасаддиси билан телефон суҳбатида ўзини Фомин деб таништирган Петро Водкинс.\n- Мен сизни тушундим. Биз бу ишни биринчи марта қилаëтганимиз йўқ. Кўнглингиз тўқ бўлсин¸ бизга мутлақо ишонсангиз бўлади¸ дейди Blain Southern галереяси дилери бунга жавобан.\nТожикистон президенти Имомали Раҳмоннинг коррупция гуллаган давлат президенти экани¸ ëки унинг ўз халқи ҳаққини топтаб келаëтгани Лондон санъатфурушлари учун мутлақ муаммо бўлмаган. Аксинча¸ улар суратлар муаллифи бўлган машҳур рассомларга ҳам харидор кимлигини очиқламасликка сўз беришган.\nВодкинс махфий харид таклиф қилган Лондондаги 10 машҳур галереядан фақат биттаси Waddington Custotгина махфийлик сўровини эшитиб¸ бундай савдога қизиқмаслигини билдирган¸ холос.\nВодкинснинг бу лойиҳаси жамоатчиликка ошкор бўлганидан сўнг махфий савдога розилик берган галереялардан айримлари ўзини оқлашга¸ савдони пиширишдан аввал Раҳмон кимлиги билан қизиқиб¸ бундай савдога розилик бермаган бўлишлари мумкинлигини айтишга ошиқдилар.\nҲозирча Имомали Раҳмон ўз номидан қилинган бу лойиҳага муносабат билдирмади.\nАммо Британия санъат дунëси санъатфурушларнинг миллионлаган пулни деб оддий ахлоқ нормаларини писанд қилмай қўйганларидан анча жунбушга тушмоқда.\n"The Art Newspaper" газетасининг глобал санъат бозорини кузатиб келаëтган мухбири Георгина Адам¸ қиммат баҳога сотилаëтган санъат асарлари атрофида махфий ишлар бўлаëтганидан хабардорлиги¸ аммо бу вазиятнинг ўзи тасаввур қилганидан кўра ҳам ëмонлигидан ҳайратга тушганини айтади:\n- Мен бу нарсадан шокка тушдим. Водкинс лойиҳаси санъат бозоридаги олди-сотдининг қанчалик қора ва қоронғу эканини намоëн қилди. Бу қоронғулик мен ўйлагандан ҳам кўра қуюқроқ бўлиб чиқди. Мен Водкинсга¸ “биз бу ишни биринчи марта қилаëтганимиз йўқ¸ кўнглингиз тўқ бўлсин¸ бизга мутлақо ишонсангиз бўлади”¸ деган дилернинг гапини эшитиб¸ ҳайратга тушмай қолмадим. Биламан¸ улар ҳам оддий савдогар¸ аммо барибир одамни ҳайратга солмай қолмайди¸ дейди Адам.\nКўпчилик учун замонавий рассомлар суратларининг Марказий Осиë ҳукмдорларига миллионлаб долларга сотилиши Женнифер Лопез¸ Стинг ëхуд Хулио Иглесис каби Ғарб ашулачиларининг айни шу пул учун Каримова ëки Бердимуҳаммедовга қўшиқ айтиб¸ ўйнаб берганидан фарқ қилмайди.\nАммо Водкинс матбут котиби¸ рассомликнинг замонавий дунëда¸ ҳамма нарса кўпроқ фойда кўришга қаратилган бизнес дунëсида бошқача ўрин тутиши лозимлигини таъкидлайди:\n- Бу лойиҳа санъат дунëсининг қоронғу бизнес томонини фош қилди. Бугунга келиб санъатфурушлар рассом қиëфасини рассомнинг ўзидан кўра ҳам кўпроқ назорат қилади. Бу лойиҳа санъатфурушларни¸ албатта¸ ноқулай ҳолга солиб қўйди. Улар¸ ҳатто Ай Вейвей каби диктатураларнинг душмани¸ инсон ҳақлари курашчиси суратларини ҳам ҳеч тортинмай диктаторга сотишга розилар. Бу уларнинг қанчалик паст кетганини кўрсатади¸ дейди Водкинс матбуот котиби Озодлик билан суҳбатда.


Шахзода машхур модельер Зайцевнинг совғасига сазовор бўлди. ВИДЕО - 1 Сентября 2017 - Sayyod.com\nБош сахифа » 2017 » Сентябрь » 1 » Шахзода машхур модельер Зайцевнинг совғасига сазовор бўлди. ВИДЕО\nШахзода машхур модельер Зайцевнинг совғасига сазовор бўлди. ВИДЕО\nДизайнер, актриса ва бошловчи Шахзода Мухаммедова 29-августдан то 1-сентярбьгача Москвадаги "Мода России" 2017й номли ярмаркада Ўзбекистондан "Ипак йўли" деб номланган ўзининг янги либослар тўплами билан иштирок этиши хақида хабар бергандик.\nИнстаграм сахифасида мунтазам равишда ушбу тадбирни ёритиб борган Шахзодани ташкилотчилар сахнадан туриб мана шу иши учун хам алохида урғу билан мақтаб бошқа иштирокчиларга намуна қилишди.\nХаттоки Шахзоданинг "лайк"лари машхур мода танқидчиси Эвелина Хромченкодан хам ошиб тушганини билдиришди. Буни барини тақдим этаётган видеоимиздан кўришингиз мумкин бўлади.\nШунингдек, Ватандошларимиз Ўзбекистон байроғи билан ушбу тадбирга келиб Шахзодани қўллаб-қувватлагани хам ташкилотчилар тарафидан хайрат билан айтиб ўтилди.\nУч кунлик фестиваль илк куни текстиль саноати ярмаркаси, иккинчи кун машхур модельер Вячеслав Зайцев модалар уйига сайр хамда учинчи кун мода либослар намойиши ва тақдирлашни ўз ичига олган.\nНамойишдан сўнг Шахзода диплом билан тақдирланиб Вячеслав Зайцевнинг энг юқори бахоси ва махсус совғаси "Магистр" китоби билан тақдирланди.\n79 ёшдаги машхур модельер Вячеслав Зайцев хамрохи ёрдамида базўр харакатланаётгани боис Шахзодани тақдирлаш пайти, у томошабинлар залидан ўрнидан туриб ўзи сахнага келиб Шахзодага мукофот топширгани барчани хайратлантирди.\nЗайцевнинг модалар уйида Шахзода ўзининг энг севимли модельери бўлмиш кумирининг нафақат дизайнерлик махорати натижалари тўпланган музейи балки унинг рассомлик иқтидори намоёнланган кўргазма залида хам чизган расмлари билан танишди.\nЎз кумирини размерини билмай ва фақатгина суратга қараб таваккалига Тошкентдан тикиб олиб борган адрасдан костюм-сюртюк ва дўпписини Шахзода ўзи Зайцевга кийдиришга муваффақ бўлди. Буни қарангки костюм унга лоп лойиқ келди.\nЗайцев Шахзодани ўлчам олмай лойиқ тикканини эртаси кунги фестивальда хам алохида эътироф этди.\nФестивальнинг эртаси куни Шахзода Москвадаги бир ресторанда ватандошларимиздан ташкил топган мухлислар билан учрашув ўтказди.\nШу йили энди ноябрь ойида Германияда хам либослар тўпламини тақдим этишини маълум қилар экан, мамлакатларни нафақат спорт ва санъат балки подиумлар хам бирлаштириши ва бунда у ўзбек байроғини кўкка кўтаришга интилишини билдиради.\nЎзбекистон нафақат бой архитектураси билан балки, гўзал ва нафис матолари билан хам машхур экани хамда буни бутун дунё билиши кераклиги Шахзоданинг олий мақсади эканини маълум қилди.\nВячеслав Зайцевнинг ўз сохасида профессор мақомига эга экани эса менда илиқ бир табассум уйғотди. Шахзодани тобора профессорлар қамраб олаётгандек))\nБирида жанжал билан бошқасида мақтов ва эътироф билан.\nҚизиқ тақдир ўйини-а?)\nХуллас, Шахзоданинг Москвадаги тадбир юзасидан атиги 14 минутлик ВИДЕОлавхалари билан\n1 8287147 (02-Сен-2017 09:49)\nБаракалла Шахзода! Дизайнер томонлама хам уз кирраларимизни курсатишни бошладик. Спорт томонлама (БОКС!) хам анча ютукларга эришдик! Мана шундай талантли инсонлар юртимизда купайишини оллохдан сураб коламан!\n2 Rano (05-Сен-2017 17:21)\nShaxzoda O`zbekiston bayrog`ini Rossiyada ham baland ko`tarib, juda yaxshi qildi. Bu qiz haqida fikrim boshqacha edi, endi yaxshi tarafga o`zgardi. Barakalla Shaxzoda.


Келажак технологиялари учун кураш: нега Хитой ва Россия сунъий интеллектни ривожлантиришдан манфаатдор? - UzAnalytics\nСурат манбаси: rueconomics.ru\nУлкан миқдордаги маълумотлар (data), ҳисоблаш алгоритмлари ва ўта тез ишловчи суперкомпьютерлар билан боғлиқ ютуқлар туфайли кенг тарқалаётган сунъий интеллект (intelegence) технологиялари инсоният ҳаётини буткул ўзгартириб юбормоқда. Технологик ўзгаришлар, ўз навбатида, ушбу технологияларни қўлга киритишни истаган давлатлар орасида технологик миллатчилик ва глобал рақобат пойгасини бошлаб юборди. Икки глобал даъвогар – Хитой ва Россия сунъий интеллект технологияларини ривожлантириш борасидаги сиёсатни ишлаб чиқиб, глобал технологиялар пойгасида пешқадам бўлиш учун катта ресурсларни сафарбар қилмоқда. Нима учун ушбу мамлакатлар сунъий интеллект технологияларини ривожлантириш билан боғлиқ глобал амбициялар ортидан югурмоқда? Ушбу мақолада мазкур давлатларнинг сунъий интеллект билан боғлиқ стратегияси ва улар ортидаги мақсадларни тушунишга ҳаракат қиламиз.\nШу ўринда савол туғилади: Хитой ва Россиянинг сунъий интеллектни ривожлантириш борасидаги сиёсатини тушуниш биз учун нега муҳим? Aввало, сунъий интеллект технологиялари борасида устунликка эришиш нафақат иқтисодий, балки миллий хавфсизлик жиҳатидан ҳам стратегик аҳамиятга эгадир. Шунингдек, AҚШ ва Буюк Британия сингари сунъий интеллект борасида устунликка эга бўлган демократик давлатлардан фарқли ўлароқ, Хитой ва Россия ўзининг бошқарув тузилмаларида ўхшашликка эга. Ва бу уларнинг сунъий интеллект технологияларини ишлаб чиқиш, уларни ички ҳамда ташқи майдонда қўллаш услубига таъсир кўрсатади. Янада аниқроқ айтадиган бўлсак, жорий тизимни сақлаб қолиш зарурати ушбу мамлакатлар раҳбарларини сунъий интеллект технологияларини фуқаролик мақсадларига эмас, балки кўпроқ сиёсий назорат, кузатув ҳамда ҳарбий устунлик каби йўналишларга йўналтиришни тақозо қилади.\nСунъий интеллект ўзи нима?\nСунъий интеллект бугунги кунда жуда шов-шувли мавзу бўлса-да, кўпчиликка унинг батафсил таърифи ҳануз маълум эмас. Бу ноаниқлик натижасида кўпчилик сунъий интеллектни юқори қувватли роботлар ва ўта ақлли машиналар билан боғлайди. Хўш, сунъий интеллект ўзи нима? Сунъий интеллект атроф-муҳитни таҳлил қилиш орқали эркин ва ақлли хатти-ҳаракатларни намоён этиб, муайян вазифаларни бажарувчи тизимдир. Бундай тизимлар овоз ва расмни аниқлайдиган ҳамда “Google”нинг қидирув тизими каби виртуал оламда ишловчи ёки ўзи ҳаракатланувчи автомобиль ва робот каби қурилмаларга ёрдам бериш учун ўрнатилган дастурий таъминотга асосланган бўлиши мумкин. Оддий қилиб айтганда, сунъий интеллект технологиялари инсон хотираси сиғдира олмайдиган катта ҳажмдаги маълумотларни таҳлил қилиши, бу маълумотлардан муайян вазифаларни бажариш ёки автоматлаштириш учун фойдаланиши ва одатда, инсон ақли талаб қилинадиган қарорлар қабул қилиши мумкин. Бугунги кунда компьютер ўйинларидан тортиб ўзи ҳаракатланувчи автомобилларгача бўлган сунъий интеллект негизида қуйидаги технологиялар мужассамдир: машинани ўргатиш (machine learning), чуқур нейрон тармоқлар ёки чуқур ўрганиш (deep learning), роботлаштирилган жараёнларни автоматлаштириш (robotic process automation) ва табиий тил ҳамда тасвирларни қайта ишлаш (natural language and image processing). Катта ҳажмдаги маълумотларни таҳлил қила оладиган сунъий интеллектнинг ушбу технологияларини қўллаган компьютерларни қийин вазифаларни бажариш ва мураккаб муаммоларни ҳал қилишга “ўргатиш” мумкин.\nВест ва Aлленнинг фикрига кўра, сунъий интеллектни бошқа компьютер тизимларидан ажратиб турадиган уч хусусият мавжуд: қасд қилинган мақсад, ақл ва мослашувчанлик. Сунъий интеллектнинг муҳим жиҳатларидан бири – бу катта маълумотлар базасини билимга айлантириш, у билан фикр юритиш ва ниҳоят, чуқур таҳлил асосида қарорлар қабул қилишдаги қасд қилинган мақсаддир. Сунъий интеллектнинг яна бир жиҳати – бу унинг мураккаб ва аниқланмаган муаммоларни қандай ҳал қилишни ўргана олиши, мавжуд маълумотлардаги асосий тенденциялар асосида ақлли қарорлар қабул қилишидир. Ва ниҳоят, сунъий интеллект тизими ўзининг хатти-ҳаракатларини у ахборот тўплаб таҳлил қиладиган муҳитга мослаштириш қобилиятига эга. Қуйидаги расм бизнинг сунъий интеллект технологияларини тушунишимизга ёрдам беради.\nСунъий интеллектни ривожлантириш бўйича Хитой стратегияси\nСўнгги йилларда сунъий интеллект илм-фан ва замонавий технологиялар борасида глобал етакчи бўлишни мақсад қилган Хитой раҳбарлари учун энг муҳим устувор вазифага айланди. Шу муносабат билан ҳукумат 2017 йилда ўзининг сунъий интеллект технологиялари борасидаги мақсадлари ва асосий устувор йўналишларини белгилаб берувчи “Кейинги авлод сунъий интеллектни ривожлантириш режаси” деб номланган миллий стратегияни қабул қилди. Мазкур стратегия доирасида Хитой ҳукумати 2030 йилга келиб, фуқаролик ва ҳарбий соҳаларда сунъий интеллект саноатини 150 миллиард AҚШ долларидан зиёд қийматга олиб чиқиш ва бу борада AҚШдан ўзиб кетишни бош мақсад қилиб қўйди. Хитой ҳукуматининг сунъий интеллектни ривожлантиришга қаратилган сиёсий стратегияси муҳим бир мантиққа асосланади: давлатнинг соҳани ривожлантиришга қаратилган йўналтирувчилик роли динамик хусусий сектор ютуқлари билан биргаликда мавжуд эканлиги. AҚШ ҳукуматига хос эркин бозор ёндашувидан фарқли ўлароқ, Хитой сунъий интеллект технологияларини ривожлантиришда илмий тадқиқотлардан тортиб, технологиялар тижоратигача узайган босқични давлат томонидан қўллаб-қувватлашга қаратилган “маҳаллий инновациялар” сиёсатини илгари суради. Ҳукуматнинг сунъий интеллектни ривожлантириш сиёсати мазкур соҳа учун муҳим саналган тўрт элемент билан чамбарчас боғлиқ: hardware чиплари, сунъий интеллект алгоритмлари учун муҳим бўлган маълумот, алгоритмлар борасидаги фундаментал тадқиқотлар ва сунъий интеллект тижоратини қўллаб-қувватловчи экотизим.\nСоҳа ривожида марказий ҳукумат муҳим роль ўйнаса-да, Хитойда сунъий интеллектнинг тобора мавжланиши ортида хусусий секторда фаолият юритаётган йирик технологик компанияларнинг ҳам муҳим роли бор. Aлбатта, бу компаниялар мамлакатда шаклланиб улгурган катта миқдордаги маълумотлар базаси ва сунъий интеллект учун янги бозорлар кашф қилиш, уларни тижоратлаштириш борасида давлатнинг қўллаб-қувватлови каби ўзига хос имтиёзларга ҳам эга. Хитойнинг “Alibaba”, “Baidu” ва “Теncеnт” каби гигант технологик компаниялари ўзиюрар автомобилга ўхшаш маҳсулотлар ишлаб чиқариш учун муҳим ҳисобланган тасвир ва овозни таниб олувчи сунъий интеллект технологиялари борасида бир неча йилдан бери изланиш олиб боради. Шунинг учун ҳам, 2018 йилда Хитой ҳукумати Baidu, Alibaba, Tencent, iFlytek ва SenseTime каби технологик компанияларни расмий равишда мамлакатнинг “сунъий интеллект чемпионлари” деб эълон қилди. Бу имтиёз, албатта, мазкур компанияларга, агар улар ҳукуматнинг турли мақсадларига хизмат қилишга рози бўлса, хорижий рақобатчиларга нисбатан меъёрий муҳитда мослашувчанлик қобилиятини тақдим қилади.\nХўш, сунъий интеллект технологиялари ривожланишини қўллаб-қувватлашдан Хитойга нима наф? Оддий таҳлиллар глобал иқтисодий рақобатда устунликка эришиш Хитойнинг сунъий интеллектни ривожлантиришдаги асосий мақсади эканини кўрсатади. Aммо, бу стратегик масаланинг асл моҳияти унинг ортидаги сиёсий мантиқда намоён болади. Мазкур сиёсий мантиқни қуйидагича изоҳлаш мумкин: сунъий интеллект инқилоби ҳаракатга келтирувчи рақобатбардош иқтисодиёт ва давлат хавфсизлиги – сиёсий раҳбариятга ҳокимиятни узоқ муддат сақлаб қолиш имконини беради. Дарҳақиқат, Хитойнинг сунъий интеллект технологиялари борасида устунликка эришиш мақсади рақамли иқтисодиёт ва инновацион саноат орқали иқтисодий ўсишни оширишга қаратилган. Кузатувчиларнинг таъкидлашича, мамлакатда доимий иқтисодий ўсишни таъминлаш риторикаси ва амалиёти бугунги кунда Коммунист партиянинг эски Марксист мафкураси ўрнини аллақачон эгаллаб олган. Бу риторика бугун Коммунист партияга Хитой ички сиёсий барқарорлигини сақлаш учун асосий легитимлик манбаига айланган. Aммо вазият кунда-кунга ўзгариб боряпти. Сиёсий раҳбарлар рақамли инқилоб қаршисида турган ва геосиёсий зиддиятлар тобора кўпайиб бораётган янги даврда технологиялар импортига қарамлик ва арзон иш ҳақига асосланган ишлаб чиқариш асосига қурилган Хитой иқтисодиёти узоққа бормаслигини яхши англашади. Шу сабабли ҳам Хитой ҳукумати бир неча йил аввал ишлаб чиқариш базасини янгилаш ва юқори технологияларни ривожлантириш орқали “технология мустақиллигига” эришиш учун “Хитойда ишлаб чиқарилган – 2025” саноат сиёсатини йўлга қўйди. Сунъий интеллектни ривожлантириш ҳукуматнинг рақамли иқтисод инқилоби борасидаги янги саноат сиёсатида муҳим бўғин бўлиб хизмат қилади.\nСунъий интеллектни ривожлантириш бўйича Россия стратегияси\nСунъий интеллект ривожланишида давом этар экан, сунъий интеллект технологияларида устунликка эришиш узоқ вақтдан бери глобал устунликка даъвогарлик қилиб келаётган яна бир куч – Россия учун ҳам янги қирраларни очди. Гарчи, Россия глобал технологик рақобатда анча кечиккан бўлса-да, ҳукумат сунъий интеллектни ривожлантириш учун техник, саноат ва илмий соҳаларга молиявий ресурслар ҳамда инсон омилини жалб қилиш борасидаги ҳаракатларни бошлаб юборди. Россия президенти Владимир Путин сунъий интеллектнинг иқтисодий ва хавфсизлик нуқтаи назаридан муҳимлигини тан олиб, у “инсоният келажаги” экани ва бу борада етакчилик қилган куч “дунёни бошқариши”ни таъкидлаган эди. Ҳукумат 2030 йилгача бошқа ривожланган давлатларга технологик жиҳатдан етиб олиш мақсадида 2019 йили “Сунъий интеллектни ривожлантириш бўйича миллий стратегия”ни қабул қилди. Мазкур ҳужжат мамлакатда “рақамли иқтисодиёт”ни ривожлантириш миллий дастури доирасига киритилди. Стратегия Россия ҳукуматининг қиёсий афзалликларга эга бўлган муҳим соҳаларда сунъий интеллект технологияларини ривожлантириш учун ҳукумат ва хусусий сектор фаолиятини тартибга солиш концепциясини очиқлаб беради.\nРоссия ҳукуматининг сунъий интеллектни ривожлантиришга бўлган қизиқиши, аслида, ҳукумат бошчилигидаги ташаббус сифатида эмас, балки турли ҳукумат органларнинг талаблари сифатида бошланган. Давлат кейинчалик стратегик аҳамиятига эга бўлган ушбу масалада тадқиқотларни ривожлантириш, истеъдодлиларни тарбиялаш, инфратузилма ва тартибга солиш тизимини барпо этишдаги турли инвестиция механизмлари орқали асосий иштирокчига айланди. Aммо Хитойдан фарқли ўлароқ, Россияда давлатнинг сунъий интеллект сиёсатини ишлаб чиқишда иштирок этиши, мамлакатдаги сиёсий тузилмани акс эттирувчи ўзига хос хусусиятларга эга. Буни қуйидагича изоҳлаш мумкин. Сиёсий раҳбарлар сунъий интеллект стратегиясини ҳукумат органларига топшириш ўрнига, стратегияни шакллантириш, сунъий интеллект технологиясини ишлаб чиқиш ва шунга ўхшаш лойиҳаларни “Сбербанк”, “Росатом” ва “Ростех” каби давлат корпорацияларига топширди. Давлат томонидан бошқариладиган сиёсий воқелик ва сармоявий муҳит ҳақиқатлари Россияда сунъий интеллектни ривожлантириш билан боғлиқ яна бир муҳим хусусиятни очиб берди: у ҳам бўлса, хусусий акторларнинг сунъий интеллект экотизимида бошқа рақобатчиларга нисбатан сезиларли даражада заифлигидир. AҚШ ва Хитойда сунъий интеллект бўйича фаолият юритувчи минглаб стартаплар мавжуд бўлса, бу кўрсаткич Россияда атиги 217 тани ташкил қилади.\nХўш, Россия нега сунъий интеллект технологияларини ривожлантиришни хоҳлайди? Технологиялар борасидаги расмий сиёсат таҳлили, сиёсий раҳбарларнинг қандай фикрлаётганини бироз бўлса-да очиқлайди: маҳаллий ишлаб чиқарилган сунъий интеллект технологиялари ресурсларга боғлиқ иқтисодиётни диверсификациялаши ҳамда мамлакатни технология импортига боғлиқликдан халос қилиши мумкин. Бироқ, Хитой мисолида кўрилганидек, Россияда сунъий интеллект технологияларини ривожлантириш иқтисодий мулоҳазалардан ташқари сиёсий етакчиларнинг ҳокимиятда узоқ муддат қолиш сиёсий мантиғи билан ҳам чамбарчас боғлиқдир. Бошқача айтганда, Россия халқаро майдонда ҳарбий устунликка эришиш учун сунъий интеллект технологиялари томон стратегик ресурсларни сафарбар этмоқда.\nРоссия раҳбарларининг сунъий интеллект технологияларини илгари суриш мақсади ҳарбий саноат мажмуаси билан бевосита боғлиқдир. Россия ҳарбий саноати сунъий интеллектни ривожлантиришда етакчилик учун аниқ афзалликларга эга. Aввало, ҳарбий саноат Совет Иттифоқи даврида ва ундан кейин ҳам Россиянинг технологик тараққиёти учун муҳим ихтирочи вазифасини ўтаб келган. Шунингдек, энг сўнгги сунъий интеллектуал технологияларни Россия Қуролли кучларига татбиқ этиш учун сармояларнинг ортиб бораётгани сиёсий раҳбарлар сунъий интеллект ҳарбийлашяпти ва мамлакат бу мусобақада ортда қолмоқда дея фикрлаётганини билдиради. Сиёсий элита фикрига кўра, сунъий интеллектнинг ҳарбий соҳада ривожланиши Россияга Ғарбга нисбатан икки соҳада қиёсий устунлик олиб келади: мукаммал мудофаа технологиялари ҳамда юқори таъсирга эга, арзон ассиметрик урушлар. Очиқ маълумотлар ҳукумат ушбу стратегияни қўллаётганини кўрсатади: Россия мудофаа сектори сунъий интеллект бўйича илмий ишлар ва уларни бозорга татбиқ этишни монополиялашга аллақачон эришди. Россия Мудофаа вазирлиги вакиллари Россия қуролли кучларида аллақачон учувчисиз ҳаво воситалари ва сувости роботлари каби сунъий интеллект орқали бошқариладиган бир нечта қуроллар борлигига ишора қилишган.


Ўттизликка кириш учун янгиланиш зарур\nЭлбошимизнинг “Келажакка йўлланма: маънавий янгиланиш” мақоласи мазмунан аввалги мактублари билан чамбарчас боғланган ва жамиятимизнинг бўлажак ривожланиш йўлини кўрсатувчи маёқ вазифасини ўтайди. Мақолада Қозоғистон жамияти барча соҳаларининг замонавийлашуви, одам капиталининг мукаммаллашувига оид вазифалар белгиланган. Бинобарин, асосий эътибор жамиятни маънавий янгилашга қаратилган.\nБунда фуқароларни миллий мафкура ва Қозоғистон ватанпарварлиги руҳида тарбиялашга жиддий кўнгил бўлинади. Президент мамлакатнинг эволюцион жадал ривожланиши муҳимлигини таъкидлайди. Аҳолининг миллий тафаккурини ўстириш, таълим сифатини яхшилаш, кадрлар рақобатбардошлигини ошириш, қозоқ тилини лотин имлосига ўтказиш каби масалалар алоҳида кўрсатилган.\nУмуман олганда, Давлат раҳбари ўтказилаётган ислоҳотларни исботлаб берувчи аниқ мафкуравий тизим мавжуд бўлсагина сиёсий, иқтисодий, ижтимоий-маданий ўзгаришлар юз беришини аниқ далиллаб берди. Ўйлайманки, барча бошқарув идоралари ҳамда халқимизнинг шижоати туфайли биз юқорида кўрсатилган вазифаларни бажарамиз ва жаҳоннинг тараққий этган 30 мамлакати қаторига кирамиз.\nАкмал ИСОҚОВ, Сайрам туман маслаҳати депутати., 2017-04-27, 11:14 333\nЭлбошининг Туркистонга келгани, яхши албатта! 248\nҚозоғистонда азим шаҳарлар кўпаяверсин! 119\nКелажакка ҳам муносиб етиб бориши керак 302\nХУШХАБАРДАН МАМНУНМИЗ! 213\nҲуқуқий маданият юксалади 260\nФаровонлик сари яна бир қадам 277\nТақдиримиз ишончли қўлларда 222\nХалқ қувватлайди 145


Huawei P50 Pro тақдимотидан аввал компания расмий дўконида уни кўрсатишди (видео) - Terabayt.Uz\nХитойлик телекоммуникация гиганти ўзининг янги – Huawei P50 туркумидаги флагманларини 29 июлда тақдим этмоқчи. Расмий намойиши арафасида ушбу сериядаги Pro-версиянинг ташқи кўринишини аниқ намоён этувчи «жонли» видео чиқди.\nМазкур видео Huawei компаниясининг расмий чакана савдо дўконида суратга олинган. Қисқа лавҳада дўкончи Huawei P50 Pro смартфонини айлантириб кўрсатган ва операторга узатган.\nАфтидан, бу – ҳақиқий Huawei P50 Pro смартфонининг ўзи бўлмасдан, унинг айнан ўзидек қилиб ишланган макети бўлса керак. Бунақа макетлар аллақачон Хитойдаги турли савдо майдончаларида 10 доллардан сотувга чиққан. Улар ташқи жиҳатдан смартфонни айнан такрорлайди, аммо ичида электрон қисми умуман бўлмайди – фақатгина янги гаджетнинг дизайни ҳақида аниқ ва тўлиқ маълумот беради.\n#Huawei #Smartfon #Android смартфон #смартфонлар #Huawei P50 Pro


Эрпўлат Бахт: САЛОМЛАШИШ МАДАНИЯТИ | Fayzbog.uz\nЖума кунлари фараҳли кечади. Кўча-кўйларда нуроний отахонларни ҳар галдагидан кўп учратаман. Шу кунлари улар ибодатга чиқишади.\nАна шундай хосиятли кунларнинг бирида автобусда кекса бир отахонни йўлиқтирдим. Бошига чоғроқ салла, сутранг елвигай чакмон кийган отахон олдинги ўриндиқлардан бирида жимгина ўтирарди. Навбатдаги бекатда уловга минган ўрта ёшли бир эркак “Соммаким” деганча унинг ёнидаги бўй ўриндиққа чўкди. Чол унга бир қур назар солди-да, сўз қотди:\n— Ёшинг неччида, иним?\n— Эллик бешда. Ҳа, нима эди?\n— Шу ёшга кириб ҳам тарбиянгда ўн тешалик иш қолган экан.\nОтахоннинг бу гапи томдан тараша ташлагандай барчанинг қулоғини қоматга келтириб юборгандай бўлди. Ҳалиги эркак унга ажабланиб қаради.\n— Аввало, “соммаким”дан салом бўлмайди. “Салом-алайкум” эса чала саломлашишдир. Мусулмон киши, айниқса ёши сеникидек улуғлашиб қолган одам “Ассалому алайкум” дея саломлашиши дуруст. Ҳар бир эрка оталик маснадига эга бўлдими, бас, бола-чақа, невара-эвараларга ибрат бўлиши керак.\nХижолатдан ўрта ёш йўловчининг пешонаси терлаб кетди. Хоразмликларга хос тарзда барчани ўзига яқин олганча сенсираб сўзида давом этди:\n— Кўпчилик ўзини мусулмонман деб санайди. Лекин оддийгина саломлашиш қоидаларини тўлиқ билмайди. Балки сен эшитгандирсан, пайғамбаримиз Муҳаммад алайҳиссалом “Сомнинг маъноси- ўлим демакдир,” деганларини.\n— Йўқ, — дея жавоб қилиди ҳалиги эркак.\n— Ҳаммага маълум-ку бу. Майли, сен эшитмабсан, ўзим сенга айтиб бераман. Расулуллоҳ алайҳиссалом Мадинага келгач ул зотга ҳасад билан қараган яҳудийлар ҳар гал кўришганларида ўзларини гўё саломлашгандек кўрсатишиб “Соммаким” дейишар экан. Пайғамбаримиз уларга жавобан “Ва-алайкум” деб қўярканлар. Шунда саҳобалар “Ё Расулуллоҳ, ахир улар Сизга ўлим тилашяпти,” дейишганида, ул зот “Сизга ҳам дедим-ку,” дея жавоб бершган эканлар. “Сом” яҳудийлар тилида “ўлим” демакдир. “Соммаким” эса пайғамбаримиз душмани айтганидек “Сенга ўлим бўлсин,” деган маънони англатади. Шу боисдан ҳам Муҳаммад алайҳиссалом яҳудийларга “Ва-алайкум”, “Сиза ҳам” дея жавоб қайтарган эканлар.\nЎрта ёш эркак бироз андишалироқ эканми, “Э отец, билмабман, узр,” деди реза-реза терларини артаркан.\n— Дунёнинг қай бурчига бориб “Ассалому-алайкум” десанг ҳам ҳамма тушуниб “Ва-алайкум ассалом” дея жавоб қайтаради. “Ассалому алайкум” – “Сизга тинчликомонлик тилайман” деганидир. Бегона тилни сув қилиб ичганингни сезиб турибман. Ақалли ўз миллатинг тилидаги саломлашиш маъносини яхшироқ билиб қўйсанг авлороқмиди, — деди отахон ёнида ўтирган эркакнинг “отец” деган сўзига шаъма қилиб.\nШу билан панд-насиҳатга нуқта қўйилармикан деб ўйлагандим. Бобо гап халтаси яна очилди:\n— Бугун муборак жума куни. Худойи таоло Одам алайҳиссаломни шу куни яратган, шу куни ул зотни жаннатга киритган, Қуръон шу куни лавҳул маҳфулга қўйилган. Одамлар ақалли шу куни ароқ ичишмаса бўлмасмиди?! Кап-катта эркак, тағин ота, бува бўлган-а, оғзидан бадбўй ҳид анқиб кўйча-кўйда, жамоат орасида юриши уят-а.\n— Узр, ота, тўйдан келаётгандим, — қизариб-бўзариб кечирим сўради ҳалиги киши.\n— Тўйга борганинг яхши-куя, лекин шу алпозда невараларингни қандай эркалатасан? Ёш-яланглар ичмайди деб айтолмайман. Лекин эркак деган ёши қирқдан ошдими, бас, ўзини йиғиб олиши жоиз. Йўқчса ажрини ўзинг тортасан. Фарзандларинг сўзингни уқмаса, бемеҳр бўлиб ўсса, бунга мана шу аҳволинг сабабчи.\n— Тавба қилдим, тўғри айтасиз, — деган сўзларни токрорлади эркак.\nАвтобус манзилга етиб келганди. Отахон билан каминанинг ҳам борадиган жойимиз бир эди, бирга гурунглашиб кетдик.\n— Эҳ, одамлар, одамлар-а, тағин замонадан нолишади. Замонага ҳеч бало бўлгани йўқ, одамлар айнияпти. Болаларига тарбия берадиган ёшдаги оталарнинг ўзи тарбияга муҳтож, — дея тағин гап халтасини очди бобо. Мен яна гапни саломлашиш мавзусига бурмоқчи бўлдим.\n— Хоразмда саломлашиш турлари кўп. Лекин энг аввало “Ассалому-алайкум” деган дуруст. Бу — чин мусулмон ахлоқининг оинаси. “Ҳорманг”, “Хирмонингизка барака”, “Тўйлар муборак” дейиш ҳам кўришиш турларига киради. Бироқ уларнинг ҳам ўз ўрни, ўз вақти бўлиб, “Ассалому алайкум”дан кейин айтилади. Фарзандли бўлган, янги иморатга кўчган, машина олган, яқинлари сафардан соғ-омон қайтган одамга, албатта саломдан кейин “Кўзингиз ойдин” деймиз. Бунга жавобан “Ва-алайкум ассалом, умрингиз ойдин” дейиш керак.\n— Турклар “Гун ойдин” деб саломлашишаркан, — дейман мен оҳиста чолнинг фикрларини бўлиб юборишдан чўчиб.\n— Э, ўша турклар бу чиройли гапни биздан ўғирлашган. Ахир уларнинг аждодлари Даққиюнуснинг даврида шу заминдан кетишган. Бизлар яқинларгача эрталаб кўринган одамга кунингиз ёруғ, хайрли бўлсин деган ниятда “Ассалому алайкум, кун ойдин” дейишардик. Ҳозир эса “Кеч ёқтилик” дейиш урфдан чиқмай турибди.\nДарвоқе, “Кеч ёқтилик” – “Тунингиз ёруғ, нурли ва хайрли бўлсин” деган маъноларни англатади. Ёзувчи ва журналист оғамиз Шуҳрат Маткарим бир пайтлари “Кеч ёқтилик” деган ҳафтанома ташкил қилган эди. Хоразм телевидеиеси шу номдаги кўрсатувни эфирга беради. Йўлдошимга шулар хусусида қисқача гапириб ўтдим.\n— Демак, улар бу сўзнинг қувватини ҳис қилиб ишлашади, — дея сўзини давом эттирди бобо. Бирон бир салмоқли ишга киришган, айтайлик иморат қуриш, таъмирлаш, ҳашар каби ишларга киришган одамга саломлашиш билан бирга “Ишларингиз илгари” дейилади. Бунга эса “Умрингиз илгари” деб жавоб берилади. Кир юваётган хотинларга эътибор берганмисан, болам. Ёнидан ўтаётганлар “Кирингиз оқ” деб ўтишади. Бунга жавобан “Йўлингиз оқ” дейишади тушмагур хотинлар. Сигири, қўй-эчкиси туққан одамга “Умрингиз оқ” дейдилар. Бунга жавобан эса “Тангри ёрлақасин” деб қўйса ҳам бўлади. Буларнинг барчаси одамларни бир-бирига нисбатан самимиятини, меҳр-оқибатини оширади. “Ассалому алайкум” деб ўтиб кетаверган билан кўнгил Каъбасига яқинлашиб бўларканми?!\nШу зайилда гурунг йўл бўйи давом этди. Одобсизлик бўлмасмикан, деган андиша билан отахоннинг қаердан, исми кимлигини сўрашга ҳеч ботинолмадим. Манзилга етиб келгач қуюққина хайр-маъзур қилдик. Кейинги жума ул зотни яна йўлиқтиришни Аллоҳдан тиладим.\nДунё кезган ўзбек пиёласи


«Толибон» ҳаракатининг қаердан даромад олаётгани маълум бўлди - YANGILIK .RU yangilik.ru\n«Толибон» ҳаракатининг қаердан даромад олаётгани маълум бўлди\nТаъкидланишича, ҳаракатнинг асосий даромади гиёҳванд моддалар савдоси, тоғ-кон қазилмалари, солиқ ва божлардан келади. Маълумотларга кўра, ҳаракатнинг йиллик даромади 1,6 миллиард долларни ташкил этади. «Толибон» ҳаракати бу пулнинг катта қисмини маош, қурол-яроғ хариди ва ҳаракат жангариларини ўқитишга сарфлаши таъкидланган. Бу ҳақда «CGTN» телеканалига таяниб, «Спутник» хабар берди.\nТаққослаш учун шуни айтиш мумкинки, ўтган йили Афғонистон ҳукуматининг бюджети 5,5 миллиард долларни ташкил қилган. Бирлашган Миллатлар Ташкилоти маълумотларига кўра, «Толибон» ҳаракати 2018 йилдан 2019 йилгача 400 миллион доллардан кўпроқ даромад олган.\nҚайд этилишича, Афғонистон дунёдаги опий гиёҳванд моддасининг 84 фоизини етиштиради.\n2020 йилда мамлакат конларидан олинган фойда тахминан 464 миллион долларни ташкил этган. Бундан ташқари, «Толибон» ҳаракати ўз назоратидаги йўлларда ҳайдовчилардан, шунингдек, сотувчилардан ҳар йили қўшимча 160 миллион доллар пул йиғиши қайд этилган. Маълум бўлишича, ҳаракат мамлакатга олиб кириладиган товарларга ўз хоҳишига кўра бож солади.\nРоссияда мажбурий меҳнатга жалб қилинган ўзбекистонлик фуқаролар ватанга қайтарилди\nИлон Маск 2022 йилда гуманоид робот пайдо бўлишини эълон қилди